Охирзамон қирғинлари (10): Охирзамон фитна ва қирғинларини ўрганишда аҳли суннат ва жамоат уламолари таянадиган асослар\nBy IxlosOrg on 02/12/2019 МАҚОЛАЛАР ОХИРЗАМОН ҚИРҒИНЛАРИ\nОхирзамон фитна ва қирғинларини ўрганишда аҳли суннат ва жамоат уламолари таянадиган асослар\nБу бўлим уч баҳсдан иборат.\nБиринчи баҳс: Аҳли суннат ва жамоат уламолари охирзамон фитна ва қирғинлари ҳақида келган хабарларни оладиган манбалар.\nУчинчи баҳс: Аҳли суннат уламолари аҳли китобларнинг манбаларида охирзамон қирғинлари ҳақида келган хабарларга нисбатан муносабатлари.\nАҳли суннат ва жамоат уламолари эътиқодига кўра, охирзамон қирғинлари ғайб оламига тегишли бўлиб, уни ақл билан идрок қилиб бўлмайди. У ҳақда аниқ маълумотга эга бўлиш учун асло хато қилмайдиган ва ҳеч ўзгармайдиган тўғри бир манбага қайтиш керак бўлади.\nБарча диний масалаларида бўлгани каби, ушбу масалада ҳам аниқ маълумот берадиган ягона манба хато-камчиликлардан холи бўлмиш ваҳий – Аллоҳнинг китоби ва Расулуллоҳ соллаллоҳу алайҳи ва салламдан келган саҳиҳ ҳадислар ҳисобланади.\nШу сабабли аҳли суннат ва жамоат уламолари охирзамон қирғинларига тегишли эътиқодларини барпо этишда Қуръони Карим ва саҳиҳ ҳадисларни ягона манба деб олиб, фақат шуларга суянишган.\nИмом Шотибий роҳимаҳуллоҳ айтади: “Китоб ва суннат энг тўғри йўл бўлиб, уламолар ижмоси (иттифоқи) ҳам, ундан бошқа далиллар ҳам Қуръон ва суннатдан келиб чиққандир”.\nКелгуси уч мавзуда аҳли суннат уламолари охирзамон фитна ва қирғинларига Қуръони каримда ва саҳиҳ ҳадисларда келган хабарларни далил қилишлари ҳақида қисқача сўз юритилади. Шунингдек, аҳли суннат ва жамоат уламоларининг бу масалага доир заиф ва тўқима ҳадисларни ва саҳобаларнинг сўзларини далил қилишга бўлган муносабатлари баён этилади.\nБиринчи мавзу: Қуръони Каримни далил қилишлари\nҚуръони Карим Ислом динида далил олинадиган биринчи манба саналади. У оламлар Раббининг китоби бўлиб, уни бутун башарият учун ҳидоятга бошловчи қилиб туширган. Шундай деб эътиқод қилмагунча бирон киши мусулмон бўлолмайди.\nАллома Санъоний роҳимаҳуллоҳ айтади: “Ҳар бир мусулмонга аёнки, Қуръоннинг барчаси ҳақ, ботили йўқ; барчаси чин, ёлғони йўқ; барчаси ҳидоят, залолати йўқ; барчаси илм, жаҳолати йўқ; барчаси аниқ, шаки йўқ. Бу шундай асоски, бирон киши то шунга иқрор бўлмагунча, унинг на исломи, на иймони рўёбга чиқади”.\nДарҳақиқат, Аллоҳ таоло Қуръони Каримда мусулмон одамнинг эҳтиёжи тушадиган ҳар бир нарсани баён қилиб қўйган. Аллоҳ таоло айтади: “Сизга ҳамма нарсани баён қилиб берувчи, ҳидоят, раҳмат ва мусулмонлар учун хушхабар бўлган Китобни — Қуръонни нозил қилдик”.\nҚуръонда баён қилинган масалаларнинг энг муҳими эътиқод масаласидир. Шайхулислом Ибн Таймия роҳимаҳуллоҳ айтади: “Аллоҳ ва Расули инсонларнинг эҳтиёжи тушадиган барча диний масалаларни етарли даражада баён қилиб берган бўлса-ю, тавҳид ва иймон асосларига оид масалаларни баён қилмай қолдирадими”.\nҚуръонда масалалар умумий (ижмолий) кўринишда баён қилинган. Уларнинг тафсилотини эса ҳадиси шарифдан билиб оламиз.\nИккинчи мавзу: саҳиҳ ҳадисларни далил қилиш\nАҳли суннат ва жамоат уламолари эътиқодига кўра, Аллоҳ таоло Пайғамбари Муҳаммад соллаллоҳу алайҳи ва салламга Қуръони Карим ва саҳиҳ ҳадисларни ваҳий қилган. Бунга Аллоҳ таолонинг: “У ўз ҳавойи-хоҳиши билан сўзламас. У фақат (Аллоҳ томонидан пайғамбарга) ваҳий қилинаётган бир ваҳийдир”, деган сўзи ҳамда Расулуллоҳ соллаллоҳу алайҳи ва салламнинг: “Шуни билингларки, менга Китоб (Қуръон) ва унга қўшиб, унинг мислича (суннат) берилди”, деган сўзлари далил бўлади.\nШавконий роҳимаҳуллоҳ ушбу ҳадисни изоҳлаб шундай дейди: “Яъни менга Қуръон ва Қуръон мислича унда айтилмаган масалаларни ёритиб берувчи суннат берилди”.\nБинобарин, қачон Набий соллаллоҳу алайҳи ва салламдан бирон хабар ё буйруқ, ё қайтариқ саҳиҳ йўл билан нақл қилинса, у ваҳий деб эътибор қилинади ва уни Қуръондек тасдиқлаш ва эргашиш фарз бўлади.\nИмом Ибн Ҳазм роҳимаҳуллоҳ айтади: “Расулуллоҳ соллаллоҳу алайҳи ва салламнинг динга тегишли айтган барча сўзлари Аллоҳнинг ҳузуридан бўлган ваҳий экани саҳиҳ далилларда айтилган”.\nКўпчилик уламоларнинг фикрига кўра, ҳасан даражасидаги ҳадислар диний масалаларга далилликда саҳиҳ ҳадислар қаторида туради.\nИмом Ибн Касир роҳимаҳуллоҳ айтади: “У (яъни ҳасан ҳадис) кўпчилик уламоларнинг фикрига кўра, далилликда саҳиҳ ҳадис кабидир”.\nУчинчи мавзу: Аҳли суннат ва жамоат уламоларининг заиф ва тўқима ҳадисларни ҳамда саҳобаларнинг сўзларини далил қилишга бўлган муносабатлари.\nАҳли суннат ва жамоат уламолари фикрига кўра, Аллоҳ таолонинг динида бўлмаган нарса унга нисбат берилиб қолмаслиги учун заиф ва тўқима ҳадисларда келган маълумотларга эътиқод қилиш ҳаром саналади.\nИмом Ибн Қудома роҳимаҳуллоҳ айтади: “Тўқима ёки заиф ҳадисларга келсак, уни айтиш, ундаги нарсани (маълумотни) эътиқодга олиш жоиз эмас. Унинг бори билан йўғи бирдек”.\nСаҳобаларнинг сўзига келсак, бу ерда баҳс юритиладиган нуқта саҳобий ақл билан идрок қилиб бўлмайдиган ғайбий маълумотлар ҳақида хабар беришидир. Саҳобийнинг охирзамон фитна ва қирғинлари ҳақидаги хабари мана шу турдаги маълумотлар қаторига киради.\nСаҳобийнинг бу турдаги сўзи саҳиҳ йўл орқали нақл қилинган бўлса, у ҳолда унинг икки хил кўриниши бўлади:\nБиринчиси: ушбу саҳобий аҳли китоблардан диний маълумотларни ўргангани маълум бўлмаслиги. Бу ҳолатда унинг сўзи ҳужжат саналишига барча уламолар иттифоқ қилишган. Сабаби, бундай хабар Пайғамбаримизга нисбат берилган ҳукмида бўлади. Негаки, саҳобий ғайбий ёки келажакда бўладиган иш ҳақида Набий соллаллоҳу алайҳи ва салламдан эшитмаган нарсасини хабар бериши амри маҳол.\nИккинчиси: ушбу саҳобий аҳли китоблардан диний маълумотларни ўргангани маълум бўлиши. Бу ҳолатда унинг айтган сўзи марфуъ (яъни Пайғамбаримизга нисбат берилган) ҳукмида бўлмайди.\n Қаранг: “Буҳусун фи ақийдати аҳлис-суннати вал жамоати”, (32, 44, 45 бетлар), Ал-Қарний, “Ал-маърифату фил ислом”, (157, 485-572), Зинайдий, “Маноҳижул баҳс фил ақийдатил исломия”, (303-306 бетлар).\n Шотибий – имом, муҳаддис, кенг илм соҳиби, усулий олим, нуззор, етук олим: Иброҳим ибн Мусо Шотибий Лахмий Ҳофиз. Моликий мазҳаби имомларидан, бошқа фанларда ҳам ўзига яраша ўрни бор. Ҳижрий 790 йилда вафот этган. Қаранг: “Дурратул ҳижол фи асмоир-рижол”, (1\_182), “Фиҳрисул фаҳорис”, (1\_191), “Шажарату нуриз-закийя”, (231) ва “Мўъжамул муаллифийн”, (1\_77).\n Санъоний – Муҳаммад ибн Исмоил Ҳасаний Каҳлоний. Аждодлари сингари Амир номи билан танилган. Мужтаҳид олим. Санъо шаҳрида туғилиб, ҳижрий 1182 йилда шу ернинг ўзида вафот этган. Қаранг: “Аълом”, (6\_38).\n Қаранг: “Татҳирул эътиқод ъан адронил илҳод”, (27 бет).\n Наҳл сураси, 89 оят.\n “Мажмуул фатово”, (17\_443). Қаранг: “Мувофақот”, (3\_242).\n Қаранг: “Мувофақот”, (3\_366, 369).\n Саҳиҳ ҳадис – ишончли ва ҳифз-хотиралари кучли ровийлар орқали узуклсиз санад билан нақл қилинган ҳамда ҳадис матни ё санади шоз (яъни бошқа ривоят ёки ровийларга зид) бўлмаган, унда иллат ҳам бўлмаган ҳадис. Нававий, “Тадрибур-ровий”, (1\_63). Қаранг: “Муқаддимату Ибни Салоҳ”, (13, 43, 51 бетлар) ва Заҳабий, “Муқиза”, (12 бет).\n Нажм сураси, 3-4 оятлар.\n Аҳмад “Муснад”да (17174) ва Абу Довуд “Сунан”да (4594) Миқдом ибн Маъдиякриб розияллоҳу анҳудан ривоят қилган. Албоний “Саҳиҳу Сунани Аби Довуд”да (4604) саҳиҳ деган.\n Шавконий – Муҳаммад ибн Али Шавконий. Яманнинг катта мужтаҳид фақиҳ олимларидан, Санъо шаҳридан. Санъо шаҳрида ўсиб-улғайган. Ҳижрий 1229 йилда ўша ернинг қозиси этиб тайинланган. Ҳижрий 1250 йилда вафот этади, ўша вақтда у Санъонинг ҳокими эди. Қаранг: Зириклий, “Аълом”, (6\_298).\n “Иршодул фуҳул”, (1\_157).\n Қаранг: Ибн Абдулбар, “Жомеъу баёнил-илми ва фазлиҳи”, (2\_96), Ибн Таймия, “Даръу таорузил-ақли ван-нақл”, (1\_138), Ибн Таймия, “Мажмуул фатово”, (3\_105, 327) ва Ибн Қаййим, “Эъломул муваққиъийн”, (2\_307, 408).\n Ибн Ҳазм – Али ибн Аҳмад Зоҳирий. Андалусдан. Зоҳид олим бўлган. Ҳижрий 451 йилда вафот этган. Қаранг: “Вафийётул аъён”, (3\_325-328) ва “Сияру аъломин-нубало”, (18\_184-212).\n “Ал-иҳком фи усулил-аҳком”, (1\_121).\n Имом Ибн Ҳажар айтади: “Оҳод хабарлар ҳифз-хотираси мукаммал ишончли ровийлар орқали, туташ санад билан, иллатсиз ва шоз (бошқа ривоят ёки ровийларга зид) бўлмаган ҳолда нақл қилинса, унга саҳиҳун лизотиҳи дейилади. Агар ҳифз-хотираси бироз суст бўлса, ҳасан лизотиҳи дейилади” (Нукат ало нузҳатин-назар, 82, 91 бет). Қаранг: “Муқаддимату Ибни Салоҳ”, (20 бет).\n Қаранг: “Муқаддимату Ибни Салоҳ”, (20 бет), Ибн Таймия, “Мажмуул фатово”, (1\_250), “Ал-боисул ҳасис”, (37 бет), “Тадрибур-ровий”, (1\_160) ва Тоҳир Дамашқий, “Тавжиҳун-назар ило усулил-асар”, (293-297 бетлар).\n “Ал-боисул ҳасис”, (37 бет). Шунингдек қаранг: “Муқаддимату Ибни Салоҳ”, (40 бет) ва “Тадрибур-ровий”, (1\_160).\n Заиф ҳадис – на саҳиҳ, на ҳасан ҳадиснинг шартлари топилган ҳадис. Қаранг: “Муқаддимату Ибни Салоҳ”, (41-бет), “Ал-боисул ҳасис”, (44-бет) ва “Тадрибур-ровий”, (1\_179).\n Тўқима ҳадис – матни шариатимизда маълум қонун-қоидаларга хилоф ва ровийси ёлғончи бўлган ҳадис, (Муқиза, 24-бет).\n Қаранг: “Муқаддимату Ибни Салоҳ”, (103-бет), “Мажмуу фатово Ибн Таймия”, (1\_250) ва “Нукат ъало нузҳатин-назар”, (121-122-бетлар), Хатиб, “Усулул ҳадис”, (222-бет), “Ҳукмул-амал бил-ҳадисиз-заиф фи фазоилил-аъмол”, (47-51-бетлар) ва “Мадхал лидиросатил ақида исломия”, (166-167-бетлар).\n “Заммут-таъвил”, (47-бет). Қаранг, “Муқаддимату Ибни Салоҳ”, (103-бет) ва Ибн Таймия, “Шарҳу-умда”, (1\_416).\n Саҳобий деб Муҳаммад соллаллоҳу алайҳи ва салламга мўмин ҳолида йўлиқиб, гарчи орада бир диндан чиқиб қайтган бўлса ҳам, лекин охири мусулмон ҳолида вафот этган инсонга айтилади. Қаранг: “Ал-исоба”, (6\_1), “Нухбатул-фикар”, (1\_1) ва “Ал-боисул ҳасис”, (133-бет).\n Саҳобаларга тегишли сўз, амал ва иқрорларга мавқуф ҳадис деб айтилади. Баъзи фуқаҳолар уни: “Асар”, ҳам деб аташади. Қаранг: “Муқаддимату Ибни Салоҳ”, (29-бет), Ал-боисул ҳасис”, (45-бет) ва “Нукат ъало китоби Ибн Салоҳ”, (1\_512).\n Қаранг: “Фатҳул Борий”, (1\_464 ва 6\_407), ва “Нукат ъало китоби Ибн Салоҳ”, (2\_531-533), “Фатҳул муғис”, (1\_228-229), Мулла Али Қори, “Шарҳу шарҳи нухбатил фикар”, (551-552-бетлар) ва Деҳлавий, “Муқаддиматун фи усулил ҳадис”, (1\_38).\nAvvalgi maqolaАбу Бакр розияллоҳу анҳу: Сажоҳ ва Молик ибн Нувайра воқеаси\nKeyingi maqola Даҳрийнинг саволи | Шайх Содиқ Самарқандий


Google компанияси дронлар билан буюртмаларни етказиб бера бошлади\n16:42 / 14.09.2016\nGoogle компанияси Chipotle Mexican Grill ресторанлари тармоғи билан Виржиния Политехника университети талабаларига дронлар воситасида буррито етказиб беришни синовдан ўтказа бошлади.\nКомпания мазкур лойиҳани амалга ошириш учун АҚШ фуқаро авиацияси федерал бошқармасидан рухсат олган. Илк синовлар 12 сентябрь куни ўтказилган. Хабарларга кўра, буюртмаларни етказиш учун Project Wing дронларидан фойдаланиш режалаштирилган.\nСинов парвози Виржиния штати Блэксберг шаҳрида ёпиқ тарзда амалга оширилган. Google вакили Жаклин Миллернинг маълум қилишича, ҳозирча компания лойиҳани батафсил ошкор қилмайди.\nThe Roanoke Times журналистлари синов парвозларини кузатишга муваффақ бўлган. Дрон 3 метргача баландликдан арқон воситасида буррито солинган пакетни ерга туширган. Шундан сўнг, компания ходими арқонни кесиб, юкни кузатув ҳудудига олиб кетган.\nБу жараён 30 дақиқалик танаффус билан 10 марта такрорланган. Политехника университети талабалари ҳам синовларнинг бевосита гувоҳи бўлишган.\nДрон Google буюртма


“ПСЖ”нинг “Манчестер Сити”га қарши қайдномасидан Месси ўрин олдими? - EFFECT.UZ\n“ПСЖ” Чемпионлар лигаси гуруҳ босқичининг 2-тур учрашувида “Манчестер Сити”га қарши майдонга туша оладиган футболчилар рўйхатини эълон қилди.\nҲужумчи Лионель Месси тиззасидан олган жароҳати туфайли “ПСЖ”нинг охирги икки ўйинни ўтказиб юборган эди, лекин яна Парижликларнинг “Сити”га қарши эълон қилинган қайдномасига киритилди.\nМессидан ташқари 5-сентябрдан буён майдонга тушмаган ярим ҳимоячи Марко Верратти ҳам таркибдан жой олган.\nҚайдномадан ушбу футболчилар ўрин олган:\nНавас, Доннарумма, Летелие, Ҳакими, Кимпембе, Маркинёс, Дагба, Курзава, Диалло, Керер, Мендес, Верратти, Паредес, Данило, Вийналдум, Эррера, Дракслер, Гуее, Эбимбе, Мбаппе, Икарди, Неймар, Месси.\nЭслатиб ўтамиз, “ПСЖ” бугун, 28-сентябрдан 29-сентябрга ўтар кечаси Тошкент вақти билан 00:00да “Манчестер Сити” билан баҳс олиб боради.\nTeglar:PSJ, Лионель Месси, Манчестер Сити, Марко Верратти


Номзодга қарши провокация уюштирилди | Альянс-Пресс\n29.08.2015 16:03 3189\nНомзодга қарши провокация уюштирилди\nЖогорку Кенеш депутатлигига ҚСДПдан номзод аравонлик Илҳом Маннонов нисбатан провокация уюштирилди. “Фейсбук” ижтимоий тармоғиининг қайсидир фойдаланувчисининг фикрларини рўкач қилган бир неча мухолифатчи сайтлар И. Манноновни бир Ўш вилояти турғунинини ўзига ўт қўйиб ўлишига сабабчи бўлган деган гапларни тарқатдилар. Бу борада бизнинг агентлигимизга Илҳом Маннонов қуйидагиларни айтиб берди: “Гап менинг яқин бир қариндошим ҳақидадир.\nУ ҳаммомда ювинаётиб қўққисдан қайноқ сувда куйиб қолган. Уни касалхонага еткизганимиз билан бир суткадан кейин вафот этди. Ваҳоланки унинг илгари ҳам саломатчилиги яхши эмасди. Бу воқеада хеч қандай криминал йўқ. Қариндошларимиз ҳам буни тасдиқлайди.\nБу буйрутма ёлғон билан ғанимларимиз оиламиздаги бахтсиз воқеани бозорга солмоқдалар. Мен исмимга доғ тушурмоқчи бўлган шахслар устидан судга ариза бермоқчиман. Улар ўзларини журналист деб атамоқдалар. Лекин улардан бирортаси бу воқеа тўғрисида ўзимдан маълумот олмадилар. Ахир матбуот вакиллари ҳам милиция ходимидай ҳар томонларнинг фикрларини эшитиб, иш кўриши керак деб ўйлайман. Ҳар ким ўз қилмиши учун қонун олдида жавоб бериши керак ”.\nЎз томонимиздан бизнинг “Альянс-Пресс” ахборот агентлиги ходимларининг кўпчилиги илгари Илҳомжон Манноновнинг ( Оллоҳ жойларини жаннатда қилган бўлсин ) падари бузруквори Абдуқаҳҳор ака билан “Мезон” газетасида бирга ишлаганмиз. У инсон жуда бамаъни, фидокор-миллатпарвар эдилар. Шунингдек инсоннинг оиласидан ёмон фарзанд чиқишига биз ишонаолмаймиз. Биз албатта Илҳомжон Маннонов билан боғлиқ бу воқеаларни кузатиб борамиз, ҳамда унинг оиласи ҳақида кенгроқ материални яқин кунларда эътиборингизга ҳавола қиламиз.


"Қамоқда калтакланган". Ҳуқуқ фаоллари собиқ ўзбек дипломати тақдиридан хавотирда\n02 декабр 2021, Тошкент вақти: 10:55\nЖосусликда айбланиб маҳкум этилган Қодир Юсупов шифохонада ўз жонига қасд қилишга уринган.\nХалқаро инсон ҳуқуқлари ташкилоти собиқ ўзбек дипломати Қодир Юсупов қамоқхонада калтаклангани ва тиббий ёрдамсиз қолдирилгани ҳақидаги хабарлардан сўнг унинг аҳволидан ташвишда эканини билдирди.\nҚодир Юсупов ҳозирда Навоий шаҳридаги 4-сонли колонияда сақланмоқда. Собиқ дипломат давлатга хиёнат қилганликда айбланиб, 2020 йил январдаги ёпиқ суд мажлисида чиқарилган ҳукмга кўра, 5.5 йиллик қамоқ муддатини ўтамоқда.\n69 ёшли Юсупов шизофрения касаллигига чалинган бўлиб, унинг айбини тан олиши ва суд жараёни билан боғлиқ жиҳатлар оиласи ва халқаро инсон ҳақлари ташкилотлари тарафидан шубҳа остига олинган.\n“Марказий Осиёда инсон ҳуқуқлари” ассоциацияси (AHRCA) маълум қилишича, Юсупов бир маҳкум устидан шикоят қилгани учун 2021 йил сентябрь ва октябрь ойларида у томонидан икки марта калтакланган, ўша маҳкум “ўч олиш мақсадида уни барчанинг кўз ўнгида шафқатсизларча дўппослагани" айтилмоқда.\nХабарларга кўра, Юсуповнинг мияси чайқалиб, бадани моматалоқ бўлиб кетган.\nЎғли Бобурнинг Озодлик билан суҳбатда айтишича, отасини текширган шифокор унга мия чайқалганини исботловчи ҳолатлар йўқлигини айтган, гарчи собиқ дипломат ўша ҳужумдан бери бош оғриғидан азият чекиб келади.\nКалтаклар зарбидан Қодир Юсуповнинг икки тиши тўкилган, бироқ қамоқхона маъмурияти унинг стоматология шифохонасига боришига рухсат бермаган.\nЮсупов узоқ йиллар дипломат бўлиб хизмат қилган, Ўзбекистоннинг Буюк Британия, Венгрия, Словакия ва Австриядаги, шунингдек қароргоҳи Венада жойлашган халқаро ташкилотлар, жумладан Европада хавфсизлик ва ҳамкорлик ташкилотидаги (ЕХҲТ) дипломатик миссияларида ишлаган. 2009 йилда нафақага чиққан.\n2018 йил 3 декабрь куни эрталаб Юсупов ўзини ўлдиришга уринган – Тошкент метрополитени станцияларидан бирида поезд яқинлашиб қолган пайтда рельслар устига сакраб тушган. Уни касалхонага элтиб, тиббий ёрдам кўрсатганлар.\nҲуқуқни муҳофаза қилувчи идоралар юз берган воқеани оқшом вақтига қадар оиласига билдирмаган.\nҚариндошлари билан изма-из Юсупов ётган касалхонага Давлат хавфсизлик хизмати (ДХХ) ходимлари етиб боришган.\n“Инсон ҳақлари кўп маротаба бузилган иш”\nЮсупов қовурғалари синган, мияси чайқалган ҳолда касалхона тўшагида ётаркан, махсус хизматнинг икки ходими қариндошлари иштирокисиз уни сўроқ қилган. Бир соатлардан кейин улар палатадан чиқиб, Юсуповнинг қариндошларига у Ғарб фойдасига жосуслик қилганини тан олганини айтганлар.\n10 декабрь куни ДХХ ходимлари касалхонага келишган ва қариндошларига хабар бермасдан Юсуповни қамоққа олишган.\nHuman Rights Watch (HRW) ташкилоти баёнотида шундай дейилган эди: “Ишни юритган хавфсизлик хизмати ходимлари Юсупов қамоққа олинганидан сўнг адвокати ва оила- аъзоларига қарийб беш ой давомида у билан учрашишга рухсат бермаган, шунингдек адвокатидан воз кечиши учун Юсуповга тазйиқ ўтказишган”.\nАдвокат ниҳоят Юсупов билан учрашишга муваффақ бўлганида эса уни иш материалларини ошкор қилмаслик ҳақидаги конфиденциал ҳужжатга имзо чекишга мажбур этганлар.\nHRWнинг қўшимча қилишича, “2018 йил декабрдан 2019 йилнинг март ойи охиригача ДХХнинг икки ходими унинг камерасига кунда икки-уч марта кириб, агар айбига иқрор бўлмаса, уни резина таёқ билан зўрлаш, хотини ва қизининг номусига тажовуз қилиш, икки ўғлини, жумладан чет элда яшовчи ўғлини ҳам мамлакатга олиб келиб, қамоққа олиш билан унга таҳдид қилишган”, дея қўшимча қилади.\nФранцияда рўйхатга олинган AHRCA ташкилоти Юсупов қамоқхонада Навоий вилояти прокурорига иккита шикоят аризаси ёзганини маълум қилди. Бири – унга маҳбус ҳужум қилгани муносабати билан 17 октябрда, иккинчиси эса 29 октябрда битилган.\nAHRCAга кўра, биринчи шикоятни қамоқхона маъмурияти прокуратурага юборгани ёки юбормагани маълум эмас.\n“Жисмоний ва руҳий аҳволи ёмонлиги яққол кўриниб турган, жиноят иши юритувида инсон ҳуқуқлари кўп марталаб бузилган 69 ёшли одамнинг нораво шарт-шароитда бу қадар узоқ сақланиши ва уни озод этишга чақириқлар ортидан қамоқхонада зўравонларча муомала-муносабатга дучор этилиши бизни хавотирга солмоқда”, дейди ҳуқуқбон ва Жанубий Калифорния университети доценти, Марказий Осиё бўйича кўп йиллик иш тажрибасига эга Стив Свердлов.\n2020 йилда Юсупов барча маҳкумлар учун меҳнат шароитини яхшилашни, шунингдек хоҳловчиларга Рамазон рўзасини тутишга рухсат беришни илтимос қилган.\nШундан сўнг қамоқхона ходимлари Юсуповни алоҳида хонага (AHRCA таъбирича, карцерга) ўтказиб, “икки ҳафта якка ўзини қамаб қўйганлар”.\nБобур Юсупов Навоийдаги қамоқхонанинг бир кишилик камералари иккига бир ярим метр ўлчамли бўлиб, сичқон, бурга ва бошқа зараркунандаларга тўла эканини айтади.\nБобур кундуз кунлари соқчилар отасининг матрасини олиб қўйишганини, у ёта олмаганини айтади.\nЮсупов иши АҚШ халқаро диний эркинлик комиссиясининг (USCIRF) яқинда эълон қилинган ҳисоботида ҳам тилга олинди.\nСтив Свердлов ёзган мазкур ҳисоботда “сиёсий сабабларга кўра ватанга хиёнатда айбланган собиқ дипломат Қодир Юсуповни қамоқда сақлашда давом этиш”га зарурат борлиги шубҳа остига олинади, шунингдек у “диний тутқун” саналиши ва тақдири хавотир уйғотаётганлиги айтилади.\n“Юсупов диний сабабларга кўра қамалган бўлмаса-да, ўз диндошларининг Рамазон ойи вақтида рўза тутиш ҳуқуқига эгалиги масаласини кўтариб чиқишга журъат этгани учун қамоқхона маъмурияти ундан ўч олди. Бунинг учун уни шафқатсизлик билан яккалик камерага тиқишди”, деб ёзади Свердлов.\n2021 йил май ойида Инсон ҳуқуқлари кенгашининг Ўзбошимчалик билан ҳибсга олишлар бўйича ишчи гуруҳи Юсупов иши юзасидан ўз хулосасини эълон қиларкан, у адолатли суд муҳокамаси ҳуқуқидан маҳрум қилинганини ва тергов даврида ҳам адолатсиз ҳибсда тутилганини таъкидлади.\nКомиссиянинг 2021 йил 4 июнь куни эълон қилинган хулосасида эса Юсуповни қўлга олиш, ҳибсда тутиш ва суд қилиш жараёнида кўпдан-кўп қонунбузарликларга йўл қўйилгани айтилади.\n"Бу ерда ҳамма нарса қийноқ устига қурилган". Мирзиёевнинг VIP маҳкумлари\nХулосада Ўзбекистон ҳукумати “жаноб Юсуповнинг озодликка чиқишини таъминлаш учун ошиғич чоралар кўриш” ва “унинг ҳуқуқлари бузилишига жавобгар шахсларга нисбатан тегишли чоралар кўриш”га чақирилган.\nАммо бу чақирувдан бирор наф бўлиши эҳтимоли жуда кам.\nҚамоқдаги Юсуповнинг аҳволи тобора қайғули тус олиб, воқеалар Ўзбекистон учун жуда таниш суратда ривожланаётир.\nЮсупов меҳнат шароитини яхшилашни ва маҳкумларнинг Рамазон рўзасини тутишларига рухсат беришни илтимос қилиши ортидан унинг манзил колонияга кўчиришни сўраб ёзган илтимосномаси қамоқхона маъмурияти томонидан рад этилди.\nУнинг 2021 йил март ойида берган иккинчи илтимосномаси ҳам рад этилди: расмий сабаб, AHRCA маълумотига кўра, Юсуповнинг “белгиланмаган вақтда” қамоқхонадан уйига қўнғироқ қилганидир.\n2021 йил октябрда расмийлар, олдинги рад этиш сабаби ҳамон ўз кучида қолаётганини айтиб, унинг учинчи илтимосномасини ҳам рад этишди.\nХабар қилинишича, қамоқхона мулозимларидан бири Юсуповга илтимоснома беришни бас қилиши кераклигини, чунки унинг манзил колонияга кўчирилиши даргумонлигини айтибди.\nБобур Юсупов қамоқхона маъмурияти қариндошлар ва адвокат Аллан Пашковскийлар билан фақат умумий учрашувга рухсат бераётганини билдирган. Бу – оила ва адвокат учрашув вақтини бўлишишга мажбур бўлади, деганидир.\nБобур қўшимча қилишича, қамоқхона маъмурияти отасининг ўз ҳимоячиси Пашковский билан телефон орқали сўзлашишига имкон бермай келмоқда.\n“Қодир Юсуповни зудлик билан ва ҳеч бир шартларсиз озод этишга чорлаётган ташкилотлар сони йил сайин ортмоқда, рўйхатда Бирлашган Миллатлар Ташкилотининг бир неча тузилмаси ҳам бор. Аммо бу янги бир жирканч воқеа – янги тубанликдир”, дейди Стив Свердлов.


hidoyat.uz – “Мовароуннаҳр” нашриётининг сайти - ИСЛОМ ТЕРРОРГА ҚАРШИ\n2016 йил 2 март\n2015 йил 13 ноябрь куни Франция пойтахти Париж шаҳрида содир этилган мудҳиш террорчилик ҳодисалари оқибатида кўплаб кишилар ҳалок бўлди, қанчадан-қанча одамлар яраланди. Ушбу ҳодисанинг эртаси куни Париж майдонларида бўлган воқеа ҳаммани ҳайратлантирди. Бир ёш йигит бўйнига илиб олган лавҳада бундай сўзлар ёзилганди: “Кечаги воқеалардан сўнг одамлар менга: “Сен террорчисан!” дейишмоқда. Лекин террорчи эмасман, мен мусулмонман, бўлиб ўтган воқеалардан мен ҳам қаттиқ афсусдаман. Шу куни менинг туғилган куним эди. Қурбон бўлганларнинг оилаларига чуқур таъзия изҳор этаман. Ким менинг террорчи эмаслигимга ишонса, мени қучсин!” Одамлар лавҳадаги ушбу ёзувни ўқиб, уни қучоқлай бошладилар. Ҳатто мусулмон йигитнинг бу ишидан таъсирланиб, кўзи ёшланганлар ҳам бўлди.\nЭнди бундай ёвузликларнинг ҳамма ҳам аҳамият беравермайдиган жиҳатларига эътибор қаратмоқчимиз. Дин номидан амалга оширилаётган қўпорувчиликларнинг таг замирида ғанимларнинг дунё халқларини қўрқитиш орқали Ислом динидан бездириш нияти ётганини теран англаш керак. Бу ҳодиса ҳозирги кунда “исломофобия” дейилмоқда.\nБугун дин душманларининг хунрезликлари сабаб “исломофобия” ибораси кенг ёйилмоқда. Гарчи бу атамани илк бор XX аср бошларида шарқшунос олим Этьен Дине “Шарқ Ғарбнинг нигоҳида” номли асарида қўллаган бўлса-да, исломдан чўчитиш ҳаракати тарихи узоқ ўтмишга бориб тақалади. Муҳаммад (алайҳиссалом)га пайғамбарлик келган илк йилларда ҳам мушриклар Ислом динини ёмонотлиқ қилиш, яъни исломофобия уруғларини сочиш учун турли қинғирликлар содир этишган. Жумладан, Қуръони карим ва Пайғамбаримиз (соллаллоҳу алайҳи ва саллам) шаънларига номуносиб гапларни айтишган. Ваҳоланки, дин душманлари исломни қанчалик ёмон кўрсатишга уринишмасин, Аллоҳ ўз дини ва мусулмонларни азиз қилиб қўяверади. Зеро, Аллоҳ таоло: “Улар Аллоҳнинг нурини (исломни) оғизлари (беҳуда гаплари) билан ўчирмоқчи бўлурлар. Аллоҳ эса, гарчи кофирлар ёқтирмаса-да, Ўз нурини (динини) камолга етказувчидир. У ўз пайғамбарини ҳидоят ва ҳақ дин билан – гарчи мушриклар ёқтирмаса-да, барча динлар узра ғолиб қилиш учун юборган зотдир”, деб таъкидлаган (Саф, 32–33).\nАллома боболаримиздан Сўфи Аллоҳёрнинг ҳам шу маънодаги машҳур байтлари бор:\nАни ким “пуф” деди, соқоли куйди!”\nШу ўринда таъкидлаш керакки, одамларни Ислом динидан қўрқитиш билан шуғулланувчилар – Аллоҳга ва охират кунига ишонмайдиган ёвуз кимсалардир. Модомики, улар ҳар қандай қабиҳ ишдан қайтмайди. Мусулмонларни ёмонотлиқ қилиш, бўҳтон ёғдириш, кўплаб хунрезликлар содир этишдан ҳам тап тортмайди. Париж шаҳридаги қўпорувчиликлар бунга яққол мисолдир. Бундай қинғирликларни қандайдир кўринмас кучлар қўлида қўғирчоқ бўлаётган ИШИД каби тўдалар зиммасига қўйиб, муборак Ислом дини билан боғлашга ҳаракат қилинади. Бу каби ҳийлаларни кимлар қилиши Қуръони каримда очиқ баён этилган: “Ёлғон сўзларни фақат Аллоҳнинг оятларига имон келтирмайдиганларгина тўқийдилар. Айнан ўшаларнинг ўзлари ёлғончилардир” (Наҳл, 105), дейилади.\nУлар бу мақсад йўлида ҳар қандай ёмонликни қилишга тайёрдир. Масалан, Европа давлатларида яшаётган мусулмонларни камситиш ва уларга нисбатан оммада нафрат уйғотиш учун дин номидан қўпорувчиликлар уюштирди. Бу эса учинчи томон хоҳлаган, ҳатто ўзи ташкиллаштирган жиноятлардир. Чунки омма олдида ислом ва мусулмонларни ёмонотлиқ қилиш учун етарли баҳона керак эди. Бундай найранг кутилганидан ҳам ортиқ самара бергани учун учинчи томон шу хилдаги қинғирликларни кенг ёймоқда ва “такфир”, “жиҳод”, “шаҳидлик”деган тушунчаларни бузиб талқин этиб, ўз жиноятларини хаспўшлашга уринмоқда.\nДунё мусулмонларини обрўсизлантиришга уринишлар қанчалик пинҳона бўлмасин, дунёқараши кенг ва фикри теран кишиларни чалғита олмайди. Аммо бу каби ҳийла-найрангларнинг умри қисқа бўлса-да, улар ўз тузоғига айрим ғўр ёшларни илинтирмоқда, мана шундан эҳтиёт бўлиш керак. Муҳтарам Юртбошимиз ўз вақтида: “Энг ачинарлиси шундаки, бу ёвуз кимсалар ҳали онги шаклланиб улгурмаган, тажрибасиз, ғўр ёшларни ўз тузоғига илинтириб, бош-кўзини айлантириб, улардан ўзларининг ифлос мақсадлари йўлида фойдаланмоқда. Бу эса исломнинг инсонпарварлик ғояларини обрўсизлантиришга сабаб бўлмоқда”, деб жуда тўғри таъкидлаганлар.\nБугунги мураккаб даврда дин душманлари соғлом эътиқод асосларини бузишга ҳаракат қилаётган экан, имом-хатиблар ўз билим ва маҳоратларини тўла ишга солиб, муборак динимизни ҳимоя қилишлари зарур. Бу йўналишда қуйидаги долзарб вазифаларни амалга ошириш тавсия этилади:


Майк Дин АПЛ клубларини "ортда қолдирди"\n6 февраль, 2018, 09:50\nКеча бўлиб ўтган “Уотфорд” ҳамда “Челси” (4:1) клублари учрашувини бошқарган Майк Дин ўйиннинг 30-дақиқасида “аристократлар” футболчиси Тьемуэ Бакайокони майдондан четлатди.\nТаъкидлаш лозимки, 49 ёшли ҳакам шу тариқа премьер-лигадаги фаолияти давомида 89-марта чўнтагидан қизил карточкасини олди. Қизиғи шундаки, у ушбу кўрсатгич борасида АПЛнинг барча клубларини ортда қолдирди.\nМасалан, шу кунгача премьер-лигада энг кўп қизил карточкадан азият чеккан жамоа бу «Эвертон» (88та) ҳисобланади. Кейинги ўринлар «Арсенал» (84), «Ньюкасл» (80) ва «Челси» (78) каби жамоаларга тегишли.


Йугон ичак усма касалликларида реконструктив\nЙугон ичак усма касалликларида реконструктив Бош сахифа\nЙЎҒОН ИЧАК ЎСМА КАСАЛЛИКЛАРИДА РЕКОНСТРУКТИВ\nЙЎҒОН ИЧАК ЎСМАЛАРИДА РЕКОНСТРУКТИВ ОПЕРАЦИЯЛАР\nХКТ бўйича шифри: S18\nТаъриф: «Йўғон ичак ўсмаси (ЙИЎ) терминига кўр ичак, чамбар ичак, тўғри ичак ва анал каналини анатомик бирикмаси киради. Бу таъриф нафақ ат анатомик томонидан бирлаштиради, балки касалликни этиологияси, эпидемиологияси, канцерогенези, ўсмаларни ташхислаш тарафлама ҳам бирлаштиради.\nБеморларни танлови: Беморларни танлови комплекс текширувлардан (бармоқ билан, ректороманоскопия, колоноскопия, ирригоскопия, қорин бўшлиғи ва кичик тоз соҳасини ультратовуш текшируви ва тўғри ичак ўсмасига шубха бўлганида эндоректал ультратовуш текшируви) сўнг амалга оширилади.\nЎсмани ўсиш шаклига кўра:\nэкзофит – ичакни бўшлиғига ўсадиган тури;\nэндофит – ичак деворини қаватига ўсадиган тури;\nтовоқсимон - юқоридаги икки шаклни битишмасига ўхшаш яра-ўсма тури.\nГистологик турига кўра қуйидаги шаклларга бўлинади:\nаденокарцинома (юқори, ўрта, паст дифференциялановчи);\nмуциноз аденокарцинома (шиллиқ ишлаб чиқарувчи, шиллиқ қаватли, коллоид рак);\nузук-хужайрасимон саратон (мукоцеллюляр);\nдифференцирланмаган (солидный) саратон;\nБундан ташқари тўғри ичак ва анал каналда учрайди:\nясси ҳужайрали саратон (шохланувчи ва шохланмас);\nбезсимон-ясси хужайровий саратон;\nбазал-хужайрали (базалсимон) саратон – ясси хужайрали турдаги саратоннинг тури.\nЙИЎ ни ривожланиш босқичи:\n1-босқич– кичик ҳажмли ўсма, шиллиқ қавати ва шиллиқ ости қаватда жойлашувчи. Лимфа тугунларида метастазлар йуқ.\n2-босқич - А. Ўсма ичакни ярим айланасидан кичик қисмини эгаллайди, ичак деворидан ташқарига чиқмайди. Лимфа тугунларида метастазлар йуқ.\nБ. Юқоридаги ёки ундан кичик хажмга эга бўлган ўсма, яқин орадаги лимфа тугунларида саноқли метастазлар билан бирга.\n3-босқич - А. Ўсма ичакни ярим айланасидан кўпроқ қисмини эгаллайди, ичак деворига бутунлай ўсиб киради ёки қўшни қорин пардага ўсиб ўтади, регионал метастазларсиз.\nБ. Исталган хажмга эга бўлган ўсма, регионал лимфа тугунларидаги кўп сонли метастазлар билан.\n4-босқич– улкан ўсма, қўшни аъзоларга ўсиб кириш билан ҳамда, регионал лимфа тугунларидаги кўп сонли метастазлар ва узоқ ердаги метастазлар билан.\nTNM бўйича халқаро тасниф\nТ- бирламчи ўсма:\nТ – бирламчи ўсма деб баҳолаш учун кам маълумотли;\nТ0- бирламчи ўсма аниқланмаётган;\nТ1А- интраэпителиал ўсма ёки шиллиқ қаватига инвазия билан;\nT1Б- ўсма шиллиқ ости қаватигача кириб боради;\nТ2- ўсма шиллиқ ости қаватига кириб боради;\nТ3- ўсма ичак деворини барча қаватига ўсиб боради;\nТ4- ўсма сероз қаватигача ёки қўшни аъзоларга кириб боради;\nN- регионал лимфа тугунлари:\nN0- лимфа тугунларини шикасти йук;\nN1- метастазлар 1-3 қават лимфа тугунларида;\nN2- метастазлар 4 қават ва кейинги лимфа тугунларида;\nМ-узоқ ердаги метастазлар:\nМ0- узоқ ердаги метастазлар йуқ;\nM1- узоқ ердаги метастазлар бор.\nКасалликни босқичини аниқлашда операциядан олдинги текширув, операция давридаги текширув, шу билан бирга инструментал ва олиб ташланган ўсма билан шикастланган ичак қисмини морфологик ўрганиб чиқилишига асосланиб аниқланади.\nКлиник кўриниши: ЙИЎ ни махсус бир клиник кўриниши ёки бирон-бир белгиси бўлмайди. Кўпинча учрайдиган белгиси бу ахлатда қонни бўлишлиги, ич келишини бузилиши, қориннинг турли қисмларидаги оғриқлар ёки тўғри ичак соҳасидаги оғриқлар, тенезмлар, озғин беморларда ўсма пайпасланади.\nЙИЎ бўлган беморлар аҳлатида қоннинг бўлишлиги (яширин ҳолидан то ичакдан массив қон кетиш) скринингни асосий усулларидан ҳисобланади. Ёрқин рангли қонни ажралиши анал канал ёки тўғри ичак ўсмасига хос. Тўқ рангли қон чамбар ичакни чап қисми ўсмасига хос. Бундай ҳолатда аҳлат ва шиллиқ билан бирга келган қон аниқлик беради. Чамбар ичакни ўнг томони ўсмаларига кўпроқ қонни яширин кетиши ёки камқонлик ва беморлардаги рангпарлик, кам қувватлик хос бўлади.\nЯна бир ЙИЎ хос бўлган белгилардан 80% беморларда учрайдиган дефекацияни бузилишини у ёки бу турини бўлиши. Бу ҳолат ёки қисқа муддатли аҳлат ва газлар келишини ушланиб қолиниши ёки узоқ муддатли қабзиятлар кўринишида келади. Айрим ҳолатларда қабзиятни ич кетиши билан алмашиниш ҳолатлари бўлади.\nКўп ҳолларда ЙИЎ лари ўткир ичак тутилишига сабаб бўлади ва шошилинч амалиётлар кўрсатишга тўғри келади.\nТўғри ичак ўсмасида беморлар кўпинча тўлиқ ич бўшанмаслиги ёки дефекацияга сохта чакирув белгилари шиллиқ келиши билан кечиши каби шикоятларни айтишади.\n80% дан ортиқ ҳолларда беморларда қориннинг турли қисмларидаги оғриқлар безовта қилиб, бу оғриқлар ўсманинг жойлашган жойига боғлиқ бўлади. Қориндаги оғриқлар ичакни бўшлиғини обтурацияси ҳолатида яллиғланиш жараёнининг қўшилиши билан боғлиқ бўлади.\nҚориндаги пайпасланадиган ўсма доимо ҳам ўсма борлигидан далолат бермаслиги мумкин, лекин кўп ҳолларда аниқ белги бўлиб ҳам хизмат қила олади.\nБарча ёмон сифатли ўсмаларда бўлгани каби ЙИЎ ларида ҳам умумий белгилар – камқувватлик, камқонлик, ориқланиш, иштаҳани сусайиши бўлади, бироқ улар кўпинча беморларда кечроқ намоён бўлади.\nТашхислаш: Хозирга келиб ЙИЎ ларини аниқлашга деярли ҳама шароитлар бор. Учта талабга риоя қилиш керак бўлади.\n1\t– шифокор ёдида тутиши керакки қориндаги барча номақбулчиликлар ЙИЎ касаллигини бирон бир кўриниши бўлиши мумкин.\n2\t– ЙИЎ си га шубха қилинганда ташхислашнинг маълум бир кетме-кетлигидан фойдаланиш зарур.\n3 – текширув усулларини барча имкониятларидан тўлалигича фойдаланиш керак.\nШифокорларга енгиллик учун ЙИЎ ларида хавф гурухлари ишлаб чиқилган:\n1\t– 50 ёшдан катталар;\n2\t– йуғон ичак полипи (ўсимтаси) борлиги, шу қаторда анамнезида ҳам;\n3\t– ворсинкали ўсимталар;\n4\t- диффуз полипоз ва полипоз синдромлар;\n5\t- носпецифик ярали колит;\n6\t– Крон касаллиги;\n7\t- дивертикул касаллиги;\n8\t– истаган еридан ўсма олдирган беморлар;\n9\t– оиласида ёмон сифатли ўсма касаллиги, хусусан ЙИЎ билан хасталанган беморларни борлиги.\nЙИЎ сини аниқлашдаги ташхислаш алгоритмини бажариш қуйидаги тадбирлардан ташкил топган:\nШикоят ва касаллик тарихи ни таҳлил қилиш;\nтўғри ичакни бармоқ билан текшируви;\nқонни клиник таҳлили;\nахлатни (яширин қонга аниклаш) тахлили;\nқорин бўшлиги ва кичиқ тоз соҳасини ультратовуш текшируви;\nтўғри ичак ўсмасига шубҳа қилинганда эндоректал ультратовуш текшируви;\nаниқланган ўсмани биопсия қилиш.\nТекширув усулларини қўлланганда улардан тўғри ва имкон қадар кўпроқ маълумот олишга интилиш керак бўлади. Ректороманоскопия усулида ичакларни махсус тозалангандан кейин текширилганда 25-30см давомида кўриш имкониятига эга. Колоноскопияда бауген ёпқичигача кўриш мумкин.\nИчакни тайёрлаш муҳим аҳамиятга эга бўлиб, хозирги кунда полиэтиленгликол асосида тайёрланган «Фортранс» ва бошқа моддалардан кенг фойдаланилади.\nКўпчилик ЙИЎ лари (70%) дистал қисмларда жойлашган бўлиб, ректороманоскопиядан тўғри фойдаланишни талаб қилади. Тўғри ичак ўсмаларида эса бармоқ билан текшириш ёрдамига суяниш керак.\nЗамонавий текширувлардан компютер ва ядро-магнит томографияси текширувлари киради. Бу усуллар ёрдамида ўсмаларни тарқалиш даражаси, метастазларни аниқлашда кенг фойдаланиш мумкин.\nТашхислашни муҳим қисми бўлиб ўсмани биопсияси ҳисобланади. Ўсмаларни текширувидаги ёмон сифатлигини аниқланмаслиги шифокорларни тўлиқ қониктирмаслиги керак, сабаби олинган биоптат тўғри олинганлиги аҳамиятга эга бўлиб, эҳтиёт чораларини қўллаш, яъни қайта текширув ёки динамик кузатувни талаб қилади. Шубҳали ҳолатларда амалиётни бажариш тарафини қўллаш керак бўлади.\nЙИЎ си кўп ҳолатларда оғир асоратлар – ичак тутилиши, профуз қон кетиши, ичакни тешилиши, ўсмани абсцедирланишуви кабилар билан кечиши мумкин.\nДаволаниш: ЙИЎ ларини замонавий даволашда бир қанча ҳолатлар ва чора-тадбирларни мажмуасига аҳамият берилади, ўсмани аниқ жойлашуви, клиник кечиши, асоратларни ўзига-хослиги ва беморларни умумий аҳволи. Ёндош касалликларга ҳам аҳамият берилади. ЙИЎ ларини даволаш дастурида кўп ҳолларда хирургик усуллардан фойдаланишни назарда тутиш керак бўлади. Шунинг учун қуйидаги ҳолатларни кўриб чиқамиз:\nоперациядан олдинги тайергарлик тавсифи, айрим ҳолларда операциядан олдинги даволаш (электролитлар дисбаланси, ёндош касалликларни даволаш, перифокал яллиғланишни йўқотиш);\nоперацияни тавсифи,ҳажми, усули ва интраоперацион тадбирлар;\nоперациядан кейинги адъювант даволашни турини танлай билиш (химиотерапия, нур билан даволаш, ва ҳоказо).\nЙИЎ ларини хирургик даволашдаги умумий принципларига радикаллик, абластиклик, асептиклик ва ичакдаги махсулотларни тўсиқсиз чиқарилишига (иложи борича табиий йўллардан шароит яратилиши) киради.\nХирургик давонинг муваффақияти, санаб ўтилган қоидаларга риоя қилишлик, авваламбор йўғон ичакни тўғри тайерлаш билан узил кесил боғлиқдир. Бугунги кунгача кенг тарқалагн тайергарлик усулларидан кам чиқиндилик пархезини тайинлаш, ични бўшатувчи ва юмшатувчи дориларни белгилаш, ҳамда операциядан 3-5 кун илгаридан тозаловчи хукналарни бошлаш кабилар ҳисобланади. Замонавий тайёргарлик усулларига таркибида полиэтиленгликоль бўлган «Лаваж», «Фортранс» каби моддалар билан меъда-ичакларни ювиш усули қўлланилади. Бундай тайёргарликда операциядан олдинги кунда (16-18 соат олдин) 2-3 литр тайёрланган суюқликни қабул қилиш буюрилади. Антибиотиклар перифокал яллиғланиш борлиги аниқ белгилари бўлганида қўлланилади.\nДорилар ёрдамида даволаш операциядан олдинги ва кейинги даврларда электролит дисбаланс ҳолатини мутаносиблашга қаратилади, қоннинг реологиясини яхшилашга йуналтирилади, тромбоэмболия асоратларини олдини олиш чораларига эътибор берилади.\nЭлектролитларни тўлдирувчи моддалар:\nФизиологик эритма 0,9%, Ацесоль, Дисоль, Трисоль, Рингер-Локка эритмаси.\nҚонни реологиясини яхшиловчи моддалар: Реополиглюкин, Рефортан.\nАнтикоагулянтлар: Кичик молекуляр гепарин (Клексан, Фраксипарин).\nОперацияларни абластиклиги ва асептиклигига бир қатор тадбирлар орқали эришиш мумкин:\nэҳтиёткорлик техникасини қўллаш ўсмага «тегинмаслик»;\nасосий таъминловчи томирларни олдиндан боғлаш;\nичакларни мобилизациясида, шу қаторда тўғри ичакни визуал кўриб турган ҳолда ўткир усуллар ёрдамида;\nичакни ўсмадан юқори ва пастки қисмидан боғлаш (чамбар ичакни боғлашда);\nперчаткаларни ва ускуналарни алмаштириб туриш;\nқорин бўшлиғини ва кичик тоз бўшлиғини ўсмани олиб ташлангандан сўнг антисептик моддалар эритмалари билан ювиш.\nОперацияларни хажмига қараб типик, комбинациялашган ва аралаш турларига бўлинади.\nТипик операциялар тушунчасига айнан ўсманинг босқичига қараб ва жойлашган қисмига қараб аъзони резекцияси киради. Мисол учун сигмасимон ичакни ўрта учдан бир қисми ўсмасини I ва II босқичларида сигмасимон ичакни сегментар резекцияси бажарилади, III босқичида эса чап тарафлама гемиколэктомия операцияси тури бажарилади.\nКомбинирлашган операция, бу ўсманинг тарқалиб кетганлигини инобатга олган ҳолда йўғон ичакни қисмини резекциясидан ташқари яна бирон-бир бошқа аъзони резекцияси тушунилади.\nКенгайтирилган резекциялар – типик резекцияга нисбатан ўсма жараёнини тарқалганлигини инобатга олиб кенгайтирилган ҳолда бажарилиши.\nБирлашган операцияларга йўғон ичакни резекциясидан ташқари бирон-бир бошқа аъзоларни ҳамрох касаллигини борлигини инобатга олган ҳолда резекцияси (ҳолецистэктомия, овариоэктомия ва ҳоказо).\nКўндаланг-чамбар ичак саратонини хирургик даволаш:\nКўндаланг-чамбар ичакни саратони касаллигида жараённи жойлашган қисмига кўра сигмасимон ичакни дистал қисмини резекциясидан тортиб, тотал колэктомия, яъни бутун кўндаланг-чамбар ичакни олиб ташлаш амалиёти бажарилади. Кўпинча, сигмасимон ичакни сегментар ёки дистал резекцияси, чап ёки ўнг томонлама гемиколэктомия, кўндаланг ичакни резекцияси, кўндаланг ичакни субтотал резекцияси.\nЛимфатик тугунларни жароҳатланиш ҳолатларида резекцияларни кенгайтирилган усулларидан қўлланилади. Айтайлик, сигмасимон ичакни исталган қисми рак касаллигида чап томонлама гемиколэктомия амалиёти бажарилиб, пастки тутқич артерияси ва венаси боғланади ва трансверзоректо анастомозни шакллантириш билан операция якунланади. Йўғон ичакни пастга тушувчи қисми ёки чап бурилмасини рак касаллигида кўндаланг ичакни дистал субтотал резекцияси, пастки тутқич артерияси ва ўрта чамбар томирлари боғланиб, асцендо-ректо анастомоз шакллантирилади. Шу жараённи ўнг томонлама кечишида проксимал субтотал резекция ёнбош-чамбар, ўрта ва ўнг чамбар артерияларини боғлаш ва илео-сигма анастомоз шакллантирилади. Ўсмани кўндаланг-чамбар ичакни ўрта қисмида жойлашганида ва лимфаген метастаз белгилари бўлганида операция ҳажми субтотал резекциядан то тотал колэктомия илеоректал анастомоз билан бажарилади. Ўсмани чамбар ичакни ўнг ёки чап бурилмаси қисмида жойлашган ҳолатларида ўнг ёки чап тарафлама гемиколэктомия бажарилади. Лимфатик тугунларда ўзгаришлар бўлган ҳолатларда проксимал ёки дистал резекция бажарилади.\nЎсмани кўшни аъзоларга ўсиб кирганида ушбу комбинирлашган операциялар бажарилади (сийдик қопи, ингичка ичак, меъда ва ҳоказо). Замонавий анестезиология ва реанимация хизмати турли аъзоларда бир вақтнинг ўзида амалиётларни бажариш имконини беради.\nОперация давомида ултратовушдан фойдаланиш ўсмани бошқа аъзога ўсиб кирганлигини перифокал яллиғланишдан ажратиб беради, шу билан бирга аъзони беҳудага олиб ташлашни олдини олади.\nИчаклардаги резекциядан сўнг муолажа ичакни кетма-кетлигини бутунлаш, яъни, анастомозни шакллантириш билан якунланади, бунинг учун: ичак яхши тайёрланган бўлиши, анастомоз қуйиладиган аъзоларни қон билан таъмирланганлиги, ичакни анастомоз соҳасидаги тортилиб турилишларини бўлмаслиги каби шароитларга аҳамият бериш керак бўлади. Ушбу кўрсатилган шартлардан биронтаси бўлмаса, анастомоз шакллантирилмайди. Анастомоз шакллантирилаётган ичакни қисмлари нафақат бир-бирига яқин келишлиги керак, балки, 3-4см гача бир-бирини устига чиқиб туриши керак. Анастомозларни шакллантиришда атравматик игналарда икки қаватли тугунли чок қўйиш кенг тарқалгандир. Бошқа турдаги тикув усулларидан ҳам фойдаланилади: механик қистиргичли чок, сурилиб кетувчи маҳсулотдан ишланган механик чок ёки шакл хотирасига эга бўлган механик чок, бир қаторли қўлда бажариладиган чоклардан фойдаланилади.\nАнастомозни шакллантиришда хирургнинг хоҳишига қараб эмас, балки, анастомоз қўйилаётган аъзоларни ҳолатига қараб бажарилади. Пастда қўлланиладиган анастомозларни тикувчи мосламалар ёрдамида бажарилади. Анатомик ингичка бўлган ёки спазмланган ичакларда бир қаватли чок қўйиш керак. Кенг ва юпқалашган ичакларни икки қаватли қўлда бажариладиган чоклар билан тикиш маъқул.\nБарча ҳолатларда учта шартларга эътибор бериш керак. Биринчидан – анастомозларни ишончли бўлишлиги учун атравматик игналардан фойдаланиш керак. Иккинчидан – барча анастомозлар операция давомида ичак герметиклигига аҳамият бериш керак. Учинчидан – йўғон ичакдаги анастомозни ишончлик бўлишида шубҳа ҳосил бўлса, проксимал колостома ёки илеостомани шакллантириш зарур.\nЎсмани асоратланган ҳолатларида, шошилинч ҳолатлардаги тайёрланмаган ичакдаги амалиётларда кўп босқичли даволашдан фойдланиш керак бўлади. Биринчи босқичда юзага келган асоратни бартараф этишгина эмас, балки ўсмани ҳам олиб ташлаш керак бўлади. Иккинчи босқичда эса ичакдаги табиий харакатланишни тиклаш лозим. Бундай хирургик даволашларга Микулич усулидаги операция икки найли колостома ёки Гартман бўйича бир найли колостомани шакллантириш дан фойдаланиб, ичакни дистал қисмини тикиб-ёпиб кўйилади. Ичакдаги табиий харакатланишни тиклаш беморларни аҳволини яхшиланганидан сўнг 2-6 ойдан кейин бажарилади.\n8.Тўғри ичакни хирургик даволаш: Тўғри ичакдан лимфанинг харакати асосан икки йўналишда бўлиши тасдиқланган. Агарда тўғри ичакни орқа чиқарув йўлидан 6см юқорида кўндаланг кенгликда ажратсак, шу кенгликдан пастида қолган қисми (анал канал, пастки ампуляр қисми) лимфа оқими асосан, ўрта ва пастки тўғри ичак томирлари бўйича амалга ошади, яъни пастга ва ён тарафларга. Метастазларни тарқалиши параректал тугунлари билан биргаликда чов, тоз ва ёнбош лимфа тугунларига бўлади. 6см дан юқорида бўлган қисмлардан (ўрта ва юқори ампуляр қисмлари) лимфани оқиб кетиши юқориги тўғри ичак томирларидан амалга ошади, шунинг учун бундай жойлашган ҳолатларда орқа чиқарув йўлини олиб ташлаш ва тоз клетчаткасини олиб ташлашга эҳтиеж қолмайди.\nЎсма тўғри ичакнинг пастки ампуляр қисмида жойлашган бўлса, мақсадга мувофиқ қорин пардаси орқасида колостома вужудга келадиган тўғри ичакнинг қорин парда - оралиқ экстрпатцияси бажарилади. Бундай ҳолда параректал клечатка бутунлай олиб ташланади, орқа чиқарув тешигини кўтариб турувчи мушак кесиб ўтилади ва кичик чаноқ клечаткаси олиб ташланади. Чап ёнбош соҳада қорин пардали тўкис колостома шакллантирилади. Лапаротомия қилинган соҳа ва оралиқни кесилган соҳаси мустаҳкам қилиб тикилади.\nАгар ўсма ташқи чиқарув тешигидан 7-10 см узоқлигда жойлашган бўлса мақсадга мувофик қорин – анал резексияси икки бригада хирурглари орқали амалга оширилади қорин парда ва оралиқ (экстирпацияга ўхшаган).\nОралиқ бригада жаррохлари трансанал кесма орқали анал каналининг юқори чегараси билан ичак деворининг ҳамма қаватларини циркуляр кесиб, абдоминал жаррохлар билан бирлашади. Ҳамма ҳолатларда 3та шароит ҳисобга олинади:\n1.\tИшончли аностомоз хосил қилиш учун фақат атравматик игнадан фойдаланилади.\n2.\tХар қандай аностомоз хатто механик ҳам операция пайтида герметик мустахкамликка текширилади.\n3.\tАгар анастомоз мустахкамлигига ишонч хосил қилинмаса, проксимал колостома унданам яхшиси илеостома хосил қилиш керак.\nЎсма асоратларида, тезкор операцияларда операцияга таёрланмаган ичакни кўп боскичли даволаш йўли билан амалиёт бажарилади. Биринчи ўринда асоратларни олдини олиш эмас, ўсмани ўзини олиб ташлаш керак. Иккинчи ўринда ичакни табиий пассажи тикланиши лозим.\nХирургик техниканинг ривожланиши ва янги тикув асбобларнинг авлоди яратилиши туфайли ўсманинг пастки олдинги резекциясини амалга оширишга имкон яратилди.\nБу операция нисбатан қийинлиги туфайли амалда қўллаш кенг жорий этилмаган.\nЭнг замонавий янги тикув ускуналарининг қўлланилишига қарамай пастки олдинги резекциянинг энг жиддий хавфли томони шундаки анастомозларга ишончсизлик юқори даражада ҳисобланади. Бу операциянинг яна бир нуқсони шундаки, амалиётнинг радикаллиги аниқ эмас.\nЮқорида келтирилган операциялар тўғри ичак ўсмасида қўлланиладиган типик, айнан шу хасталикка хос бўлган операциялар ҳисобланади.\nБу касалликни хирургик даволаш орқали кейинчалик сфинктер-сақлаб қолувчи операцияларни ривожлантириш мумкин. Буларга халигача кам қўлланиб келаётган транс-анал операциялар киради.\nТрансаналэндомикрохирургия Ўсмаларнинг трансаналэндомикрохирургик усулда олиб ташлаш қўлланиладиган ҳолатлар: агар ўсма T0-T2N0M0 босқичда бўлса, 3 см дан камроқ тишсимон линиядан юқоридан то анус четидан 15 смгача операцион ретроскопнинг оптик хураги орқали ва микрохирургик асбоб билан ўсмани соғлом тўқимагача кесиб ташланади ва ичак девори нуксони тикланади.\nДиаметри 3см бўлган -T2N0M0 босқичдаги 0-3 см атрофида тишсимон линияда жойлашган тўғри ичак ўсмасини абдоминал очиш йулисиз трансанал резекция орқали амалга ошириш мумкин.\nДиаметри 3см дан кам бўлган -T2N0M0 босқичдаги юқори тишсимон линияда жойлашган юқори дифференцирланган аденакарциномали дистал жойлашган тўғри ичак ўсмасида анал канал ва тўғри ичак секторал кесмасини бажариш алтернатив йул ҳисобланади.\nТўғри ичак пастки ампуляр қисми ўсмасини даволашда муҳим йуналишлардан бири интрасфинктерал кесма, бунда тўғри ичак олиб ташланган ҳолда, ички сфинктер ташқи сфинктер сақланиб қолади, тўғри ичак супралеватор кесмаси ҳам шунга ўхшаш. Бу амалиётлар мезоректум лимфоген метастазларсиз юқори дифференцирланган аденокарциномада амалга ошириш мумкин.\nЙИЎ даволашда янги хирургик техналогияларни ишлаб чиқиш ва даволаш усулларини кузатиб бориш керак. Буларга лапароскопик амалётлар, тўқима ажратиш янги усуллари (ультрасижен, лигашу, куза, сенатом ва х.к.), тикувчи компьютер аппаратлар.\nАмалиётдан кейинги даврда қуйидагиларга аҳамият бериш керак – тромбоэмболик асоратлар профлактикаси, меда-ичак трактини тез нормал пассажи, анастамоз битишни назорат қилиш, (ренгенологик йул билан), ялиғланиш асоратларини профлактикаси.\nЙИЎни кейинги даволаш босқичи радиолог ва химиотерапевтлар билан маслаҳатлашган ҳолда олиб борилади.


хабар беришича, бир сутка давомида 1,3 мингдан зиёд суриялик қочоқ уйига қайтган. Бу маълумот қабул бюллетени марказига асосланган. ... Бу маълумот қабул бюллетени марказига асосланган. Жами 1293 нафар қочоқ Сурияга қайтган. «Ливанда жойлашган «Джейдет-Ябус» ва «Телль-Калах» ...\nхабар бермоқда «Новости» агентлиги.Душман томонларни яраштириш ва қочоқлар ҳаракатини назорат қилиш маркази маълумотига кўра, ўтган сутка ... ичида Сурия Араб Республикасига хорижий давлатлар ҳудудидан 1166 қочоқ қайтиб келган. Хусусан, Ливаннинг «Жейдет-Ябус», «Телл-Калах» ўтиш ...\nAction» ташкилоти 20 йилдан бери Европа сари йўлга отланган қочоқлардан 34361 нафари ҳалок бўлганини маълум қилди. Бу ҳақда «Sabah» ... таяниб чоп этган мақолада 1993 йилдан бери Европа сари отланган қочоқларнинг сони йил сайин ошиб бораётанини келтирган. Ҳалок бўлган қочоқлар ...\nМалилик қочоққа Франция фуқаролиги берилди\nуйнинг 4-қаватидаги балконда осилиб қолган болани қутқарган малилик қочоқ Франция фуқаролигига қабул қилинди. Бу ҳақда «Sabah» хабар бермоқда. Боланинг ...\nСоҳил қўриқчилари уларни Завия яқинидаги шаҳарга олиб келишди. Муҳожирлар Африканинг турли мамлакатлариданлиги маълум бўлди.


КЎПЧИЛИК КУТМАГАН ҒАЛАБА - Ўзбекистон овози газетаси\nДенис Истомин дунёнинг иккинчи рақамли ракеткаси Новак Жоковични мағлуб этди\nУнда ҳамюртимиз Денис Истомин мусобақанинг дастлабки босқичида хорватиялик Иван Додигни мағлубиятга учратганди.\nҚуръага кўра, иккинчи даврада Денис Истомин дунёнинг иккинчи рақамли теннисчиси сербиялик Новак Жоковичга қарши кортга чиқди. Аксарият мутахассис ва мухлислар ушбу жуфтлик баҳсидан олдин сербиялик спортчи осонгина ғалаба қозонишини тахмин қилишганди. Чунки Новак Жокович бунгача Australian Open мусобақасида олти марта (2008, 2011, 2012, 2013, 2015 ва 2016 йиллар) ғолиб бўлган. У «Катта Дубулға» туркумига кирувчи барча мусобақаларда бош совринни қўлга киритган. Жокович уч марта Уимблдон, икки бор US Open ва бир марта Роланд Гаррос сингари нуфузли турнирларда пешқадам бўлган.\nШунга қарамай, Денис номдор рақиб олдида довдираб қолмади, ўзини йўқотиб қўймади. Аксинча, у учрашувнинг биринчи сетида рақибига қарши тезкор ўйин намойиш этди ва 7/6 ҳисобида зафар қучди. Учрашувнинг иккинчи ва учинчи сетларини 7/5, 6/2 ҳисобида ўз фойдасига ҳал қилган Новак тўртинчи сетда «тай-брек»да теннисчимизга қаршилик кўрсата олмади. Сўнгги ҳал қилувчи бешинчи сетда Денис Истомин катта ирода ва маҳорат кўрсатиб 6/4 ҳисобида ғалаба қозонди. Умумий ҳисоб — 3:2 (7/6, 5/7, 2/6, 7/6, 6/4).\nЭнди Денис учинчи даврада испаниялик Пабло Каррено Буста билан куч синашади. Турнирнинг 30-рақамли теннисчиси сифатида қайд этилган бу спортчи илк босқичда британиялик Кайл Эдмондни (6/2, 6/4, 6/2) мағлубиятга учратган.\nНимчорак финал йўлланмаси учун кечадиган навбатдаги баҳсда ҳамюртимизга омад тилаймиз.


Эртасига Каримов Талабалар шаҳарчасида дорилфунин домлалари билан учрашув ўтказди. Журналистика факултетининг домласи Мухтор Худойқулов бир неча талаба очлик эълон қилганини айтди. Шу ердаги огругдан депутат Марат Зоҳидов эса сўзга чиқиб, негадир камина ҳақида гапирди, ТВга ишга тайинлаганим хато қарор бўлганини айтди. Оз қолсин Талабалар шаҳарчасида юз берган воқеаларнинг айбдори бўлаёзгандим. Ўрнимдан туриб гапираман, десам, Каримов “Парво қилманг, ҳозир ҳаммага тош отишади, кўтаришимиз керак” деди.\nКейин Каримов Тошкент шаҳар фаоллари билан учрашув ўтказди. Унда уч нуқта диққатни тортди.\nБиринчиси, у нутқидан олдин, чўнтагини ковлаб ЭРК партияси раиси, сайловдаги рақиби Муҳаммад Солиҳнинг ўз номига “Сизни сайловда ютиб чиққанингиз билан табриклайман, халққа хизмат қилишингизда омад тилайман”, деган телеграммасини ўқиб берди ва “Мана мард йигит шунақа бўлади, мағлубиятни тан олиш ҳам мардликдир” деди.\nИккинчи нуқта Каримов халққа мурожаат қилиб, олти ой вақт берилишини ва “Августгача ҳаммаёқни жаннат қилиш”ни, агар қила олмаса “ташлаб кетиш”ини айтгани бўлди.\nУчинчиси эса, у Талабалар шаҳарчасидаги воқеалар ортида “қора кучлар” турганини таъкидлаб, гапни исмини айтмасада Шукрулло Мирсаидовга олиб бориб боғлади.\nБу мажлисни ёритишга масъул бўлган йигитларга ана шу, кейинги нуқта ҳақидаги жойни телевизорда бермаслик кераклигини айтдим.\nБир пайт Каримов телефон қилди:\n-Сиз нега цензура қўйдингиз?-деди.\n-Цензура эмас, ўзингиз “Нутқимни тўла кўрсатмаларинг!” деб айтибсиз, кейин мен фақат бир нуқтасига қарши бўлдим, ҳали тергов бошланмасдан, ҳали ҳеч нарса аниқланмасдан дарҳол кимнидир айблаш керакмикан, бизнинг қўлимиздаги ҳужжатларга кўра ҳукуматнинг баъзи одамлари бу ишда иштирок этган.\nКаримов жим бўлиб қолди. Бирдан юшаган оҳангда:\n-Кўрдингизми, ўша ҳукуматнинг одамлари Мирсаидовнинг одамлари-да. Унинг думлари. Фозилбеков ҳам, ана у жипириқи Урайимжон ҳам… Ҳукуматни улардан тозалашимиз керак, деди. Шунинг учун ҳам ўша жойини албаттта кўрсатинг, халқ тушуниб олсин, деди.\nБу одамлар Мирсаидовнинг “қолдиқлари” эмаслигига урғу берсам ҳам Каримов ўз сўзида турди. Қолаверса, у ҳукуматдан кимлар аралашганини сўраб ҳам ўтирмасдан бу одамларнинг исмини айтгани ҳам мени қизиқтириб қолди. У аллақачон биз тайёрлаётган дастурдан хабар топдими ёки бу одамларни қурбон қилиб юбормоқчи-ми?\nФозилбеков ҳақиқатдан ҳам Мирсаидовга яқин одам эди. Аммо кейинги вақтларда Мирсаидовни Каримовнинг оёғига ташлашда у фаоллик қилди. Урайимжон Абдуғаниев эса “Каримовнинг ўғли” деган лақабни олиб улгурганди. Талабалар шаҳарчасидаги воқеаларга уларнинг бошчилик қилишлари ҳам бежиз эмас. Каримов билан гаплашадиган гапим кўп эди ва кейинги кунлар ҳар қанча унинг қабулига киришга уринсам-да машғуллигини баҳона қилишаётганди. Ҳозир ҳам ҳамма гапларимни айтишга улгурмадим, у Елцин телефон қилаётганини айтиб гапни кесиб қўйди.\nОрадан бироз вақт ўтиб Ҳайитбоев телефон қилиб, Бош вазир ўринбосари Эркин Самандаров келганини ва Каримовнинг нутқини олдиндан кўриб чиққани, энди эса талабалар шаҳарчаси воқеаларига бағишланган репортажни кўраётганини айтди. Дарҳол бордим.\n-Буни беролмаймиз,-деди Эркин Самандаров.\n-Ўзингиз ҳозиргина оқсоқолга ҳали текширув бошланмасдан, тергов бошланмасдан олдин ҳар қандай гапларни бермаслик керак, дебсиз-ку?\nУларнинг иш усулларидан ҳайратланиб қолдим. Каримовнинг “Елцини” ким эканлигини ҳам тушундим.\n-Майли у ҳолда ҳар иккаласини ҳам қолдирамиз,-дедим.\n-Президентнинг нутқи кўриб чиқилди ва ҳукумат ўз қарорини берди, комиссия ҳам бунга қўшилди. Уни қолдириш учун ҳеч кимга ҳуқуқ берилмаган. Бу идора ҳукуматга оид ва ҳукуматнинг тепасида президент ўтирибди. Мана бу репортаж эса халқнинг манфаатларига қарши, тинчликни бузувчи, тўполон чиқарувчи…,- деди Эркин Самандаров. Уни раис Эркин Ҳайитбоев ва Элбек Мусаев ҳам қўллашди.\nХуллас, узоқ тортишдик ва ҳеч нарса қила олмаслигимни билганим учун эшикни уларнинг башарасига “уриб”, чиқиб кетишдан бошқа илож қолмади.\nКаримов Талабалар шаҳарчасидаги воқеалар юзасидан маҳаллий ва чет эл мухбирлари билан учрашадиган бўлганини эшитиб ўша ерга етиб бордим. Бу сўнгги имконият эди. Мақсадим савол бериш баҳонасида ҳамма гапни айтиш ва кейин анжуманни “Каримовнинг маҳрига тушган телевидениеси”да тўла кўрсатиб, бўлаётган воқеалардан одамларни хабардор қилиш эди.\nАнжуманга кечикиб келган Каримов безовта. Кимдир, қандайдир савол бериб қолиши мумкинлигиданми ёки бирор сир очилиб қолиши эҳтимолиданми, хуллас бу безовталик нимадан эканлигини билиш қийин.\nБунинг устига ўша куни Каримов таниқли журналист Лола Ҳотамовага уйланармиш, деган гапни эшитиб қолдим.\nЛола Ҳотамова бир неча тилни биладиган, осмонни ерга, ерни осмонга урадиган журналист. Уни радиода ишлагандан бери биламан. Ўшанда, яъни 1977-1980 йилларда у чет элларга эшиттиришлар берадиган бўлимда ишлар эди. Муаммоларга бағишланган “Табаррук замин” дастурим бўлиб, уни олиб бориш учун Имомалиев деган академикни топган ва ёнига бир аёл қидираётгандим. Журналист Эркин Неъматовнинг тавсияси билан Лола Ҳотамовани таклиф қилдим. Овози жарангдор ва ёқимли эди. Бир муддатдан кейин у турмуш ўртоғи, ўша пайтларда донғи чиққан, Шароф Рашидовнинг энг яқин одами деб билинган, қарийб ўттиз йил давомида Молия вазири бўлган Муродхўжаевнинг ўғли билан ажрашиб, Ҳиндистонга кетиб қолди.\nШундан кейин уни 1990 йилда Наврўз марафонини ўтказаётганимизда кўрдим ва у келиб биз билан ҳамкорлик қилишни истаётганини айтди. Дастуримизда қатнашди.\nКейин Бош вазир Шукрулла Мирсаидов уни матбуот котиби этиб олди. Тез орада у кўзга ташланди ва “Мирсаидовнинг ўнг қўли” деган гаплар тарқалди. Мирсаидов ишдан кетмасдан туриб, у Каримовнинг назоратига ўтказилди. Каримовнинг бировни ишдан олишдан олдин аввал унинг “шохларини кесиш” одати бор эди…\nХуллас, матбуот Конференциясида Лола Ҳотамова энг олдинда ўтирган ва негадир Каримовнинг кўзи доим унда. “Каримов кейинги ҳафта уйланармиш” деган гапни бу ерга келаётиб эшиттим. Президентнинг ҳаяжони шундан бўлса керак, деб ўйладим.\nКаримов Талабалар шаҳарчасидаги воқеаларни “қора кучлар” уюштирганига ва яна гапнинг бир учини Мирсаидовга тақади.\nСўз олиб, бўлган воқеаларни гапирдим ва Каримовдан шу нарсалардан хабари бор, йўқлигини сўрадим. Лекин у одатига кўра жавоб бериш ўрнига бошқа нарсалар ҳақида тўхталди. Бу эса унинг ҳамма гаплардан хабари борлигни кўрсатар эди. Конференциядан кейин Каримовнинг ёнига бориб, бунақада ишлаб бўлмайди, демоқчи бўлдим. Унинг ёнига яқинлашар эканман, Каримов Лола Ҳотамовани чақириб, қўлини унинг белидан ўтказиб, унга муҳим гапи бордек, қулоғига бир нарсаларни пичирлаганча, орқа эшикдан чиқиб кетишди.\nДемак тарқалган гапдан ҳали Каримовнинг ҳам, Лоланинг ҳам хабари йўқ. Ёки Каримов бу миш-мишни режали равишда тарқатиб, бу ҳаракати билан миш-мишни мустаҳкамлаётган эди.\nШу ҳаракатдан кейин тўй ҳақидаги гап ҳамма ёққа тарқалди. Лола Ҳотамова ёмон вазиятга тушди. Вазирлар маҳкамасидан Савдо Палатасига ишга ўтказилди. У ерда ҳам ишлай олмади. Турмушга чиқиб, сарой ҳудудидан узоқлашиб кетди.\nТелевидениега келсам, Ҳайитбоев “Мен болаларга конференцияни қисқартирмасдан тўлиқ беринглар, деб айттим” деди. Хурсанд бўлдим. Одамлар бўлаётган гаплардан хабар топишади, энди деб енгил тортдим. Хонамга киришим билан эса Каримов телефон қилди ва русчалаб шоша-пиша гапира бошлади:\n-Эрталабки рейсда Москвага учинг, бугунги матбуот конференцияси видеосини олиб боринг, у ерда матбуот анжумани ўтказасиз,-деди ва телефон гўшагини қўйди.\nҚийин вазиятда қолдим.\nСаҳарги рейсда йўлга чиққунимча, кетишим билан Каримовнинг маслаҳатчиси Зиёмовдан бошлаб, котиби Крайновга қадар кўп одамлар қизиқа бошладилар. Ҳатто учиб кетишимиз олдидан ҳам саҳар бўлишига қарамай Крайнов телефон қилиб, ҳол-аҳвол сўраб қўйди.\nМосквада у ердаги мухбиримиз Раимжон Султонов билан ваколатхонага бордик. Деярли ҳеч гап йўқ. Фақат мухбирларни тўплаб Талабалар шаҳарчаси ҳақидаги воқеалар ҳақида гапириб бериш режаси бор экан. Бунинг учун матбуот ишлари билан шуғулланувчи Шатуновский деган кишини маъсул қилиб қўйишибди. Вақтим бекордан бекорга ўта бошлади. Орада бир Москвада яшаган “Бирлик”чилар келиб кетишарди. Мухбирлар ҳам кўп келмади. Уч тўрт киши келди ва Шатуновский уларни бир хонага олиб кириб, тушунтирган бўлди. Қайтишни ўйласам, у ердагилар бу ҳақда Тошкентдан кўрсатма кутаяпмиз, дейишди. Икки кунда ўн мартача Крайновга телефон қилдим. У ”Президентнинг муҳим топшириғи борлигини айтиб, кутиб туришимни” сўрар эди. Шунда яна қандайдир ўйин бўлаётганини тушундим. Нима бўлиши мумкин? Тошкентга телефон қилиб, танишларимдан матбуот конференциясини кўрдингизларми, деб сўрасам, саволим ҳақида ҳеч нарса кўрсатилмаганини айтишди. Дарҳол Ҳайитбоевга телефон қилдим:\n-Матбуот конференциясини тўла беришни айтган эдингиз-ку?\n-Ҳалиям тўла бердик.\n-Ука, мени биласиз-ку, сиз билан биргаман. Лекин Ислом акам “У ўзини пропаганда қилиш учун бу ишга ўтганми?”, деганлари учун ўша жойини олиб қолдим. Ўзингиз шу ерда раҳбар бўлсангиз ва ўзингизни кўрсатиш билан овора бўлсангиз, гапни, онангни деб сўкишларни эса бизлар эшитсак. “Муносабат” деган кўрсатувингзини ҳам тўхтатинг энди,- деб жавоб қилди худди яна “онангни..” сўкишини эшитиб қоламан-ми, деган одамдек овози қалтираганча…\nМосквадагиларга айтмасдан йўлга чиқдим. Раимжон Султонов кузатиб қўйди. Тошкентга келишим билан телевидениега бордим. Котиба қиз ҳовлиқиб кирди;\n-Ярим соат вақт қолган, лекин “Шаҳар бедарвоза эмас” кўрсатуви йўқ. Редакторини ҳам, олиб борувчиси Азиз Эрназаровни ҳам тополмаяпмиз,-деди.\n-Ҳар эҳтимолга қарши ўрнига бошқа нарса тайёрлаб қўйиш керак,-дедим ва редакторни яна бир қидириб кўришни буюрдим.\nОрадан икки дақиқа ҳам ўтмасдан Ҳайитбоев телефон қилди.\n-Ҳаммаси тўғри чиқди,-деди у салом аликни ҳам насия қилиб,-Бу ерда Урайимжон Абдуғаниев ўтирибдилар, Азизжон ҳам шу ерда, улар катта жиноятни очганлар ва сиз эса хаспўшлаётган экансиз…\nҚоним бошимга урди. Жаҳлим чиқиб кетди. Ҳайитбоевнинг хонасига кириб борсам, редактор ҳам ўша ерда.\n-Хайриятки Элбек акам, буйруқ бериб, дастурни ўзгартирмадилар, бўлмаса шундай катта жиноят ҳақидаги материал сақлаб қолинар экан,-деди Ҳайитбоев.\nУришиб қолдик ва мен ўзим дастурни олиб боришимни айтиб студия томон бордим.\nЖиззахда бир неча киши ғайриқонуний балиқ билан қўлга тушган экан. Улардан бирининг исми Алишер экан, Мирсаидовнинг ҳам Алишер деган жияни бормиш. Гап шу. Мен студияга етиб келишим билан Ҳайитбоев ҳовлиқиб келди.\n-”Шаҳар бедарвоза эмас” дастурини Урайимжон акам билан келишиб, эртага қолдирдик, ўрнига сиз айтгандек, концерт бериб турамиз,-деди.\nУйга кетдим. Келиб телевизорни қўйсам, Урайимжон Абдуғаниев гапирмоқда:\n-Биз бу дастурни жуда катта қийинчилклар билан экранга олиб чиқдик. Эркин Ҳайитбоев каби одамларнинг қаҳрамонлиги бўлмаса, бу дастур қолдирилган бўларди. Жуда катта жиноят фош этилмай қолган бўларди…\nАммо дастур давомида ҳеч қандай катта жиноят ҳақида гап йўқ эди. Фақат қўлга тушган балиқчиларнинг қўшни Қозоғистон ҳудудида рухсатсиз ов қилиб, кейин балиқини яширинча Ўзбекистон ҳудудига ўтказганлари ҳақида гап борди. Балиқчилар бечора одамлар экани кўриниб турарди.\nФитна тайёрлангани билдим ва ўтириб “Фитна” деган мақола ёздим. Эрталаб уни “Халқ сўзи” газетаси бош муҳаррири Аҳмаджон Мухторовга бердим.\n-Эртагаёқ чиқади,-деди у киши.\nАммо чиқмади. Каримовнинг буйруғи билан саҳифадан олинибди.\nШу орада президент девонида илгари мен билан ишлаган ва энди Темур Алимов “қўлида” бўлган бир танишим келиб қолди ва муҳим гап борлигини айтиб, бир жойга чиқиб овқатлансак, деди.\nШаҳардан ташқарига чиқдик.\n-Бугун Темур Алимовнинг хонасига Республика прокуратураси, Ички ишлар вазирлигидан терговчилар чақирилиб, Талабалар шаҳарчасидаги қонли воқеалар ортида Мирсаидов, “Бирлик” ва “ЭРК” турганини айтишди ва буни исботлаш топширилди, президент “қора кучлар” деганда шуларни назарда тутган экан,-деди.\nДарҳол Талабалар шаҳарчаси комиссиясининг аъзоси бўлган Муҳаммад Солиҳга телефон қилдим ва “Ҳамид Олимжон” метро-бекатида учрашадиган бўлдик. Унга бўлган гапларни айтдим. Қўлимдан келадигани ҳозирча шу эди. Қарши тадбир олиш кераклигини ва кейин керак бўлса, масалани сессияда кўтариш мумкинлигини гаплашдик. Дарҳақиқат, давлат комиссияси ҳам дарҳол “Алимов режаси” томонга қайрилди…\nҚисқа муддат ҳукумат таркибида бўлганимда, ана шундай кўп воқеалар юз берди ва бу ерда туриб ҳеч нарса қилиб бўлмаслигини тўла тушундим. Истеъфо аризасини ёзиб хонамдан чиқиб кетаётгандим, Эркин Ҳайитбоев, Эркин Самандаров ва яна бир неча казо-казолар кириб келишди ва:\n-Талабалар шаҳарчаси воқеалари ҳақида махсус дастур қилмоқчимиз, “қора кучлар”нинг башарасини очиб ташлашимиз керак, шуни гаплашсак,-дейишди.\nМен қўлимдаги бир даста калитни улоқтирдим хонадан чиқиб кетдим.\nИстеъфо аризасини кўпайтирдим-да, бир нусхасини Крайновга, яна бир нусхасини Президентнинг кадрлар бўйича маслаҳатчиси Мавлон Умрзоқовга бердим.\nОлий кенгашга келсам, Эркин Воҳидовнинг хонасида Муҳаммад Солиҳ ва яна икки-уч киши ўтиришганди. Вақт алламаҳал бўлиб қолганига қарамай уларнинг бамайлихотир ўтиришларидан, кимнидир кутишаётгани маълум эди. Салом-аликдан кейин бўлган воқеаларни гапириб бердиим. Эркин ака бош чайқаб қўяркан, Муҳаммад Солиҳ:\n-Истеъфономангиздан бир нусха беринг, биз газетамизда нашр эттирамиз,- дея бир нусхасини олди.\nБу аризамни “ЭРК” газетасининг биринчи саҳифасига қўйишган экан. Цензура аризани олиб қолиб, сарлавҳасини унутгани учун газета “Телевидение раҳбари истеъфо берди” деган мақоласиз сарлавҳа билан чиқди.\nFiled under: ИАК | Tagged: Жаҳонгир Маматов, Islom Karimov, Jahongir Mamatov |\nMister Qalampir, on July 18, 2013 at 12:06 pm said:\nBu qismni o’qiganlar o’zlarini qiynayotgan ko’plab savollariga javob topishlari shak shubhasizdir.


КОРОНАВИРУС: Давлат чегараларини ёпиш керакми? Соғлиқни сақлаш вазири баёнот берди » Новости Узбекистана сегодня: nuz.uz\nНовости Узбекистана → САЛОМАТЛИК → КОРОНАВИРУС: Давлат чегараларини ёпиш керакми? Соғлиқни сақлаш вазири баёнот берди\n30-01-2020 21:34 0 1489 Рейтинг0 Чоп этиш\nЯнги турдаги коронавируснинг тарқалиши натижасида кўплаб давлатлар эҳтиёт чораларини кўришни бошлаган деб хабар беради Uz.A нашри. Эпидемия тарқалишининг олдини олиш учун Қозоғистон, Қирғизистон, Россия, Мўғулистон ва Малайзия Хитой билан чегарасини ёпди. Яна қатор давлатлар Хитой фуқароларига нисбатан виза чекловларини жорий этди.\nХўш, Ўзбекистон бундай вазиятда қандай йўл тутади?\nБиз ҳам чегараларни ёпишимиз керакми?\nСоғлиқни сақлаш вазири Алишер Шодмонов мазкур саволга жавоб берди:\n– Мазкур коронавирусга қарши кураш доирасида биз нафақат Хитойдан келувчилар, балки барча йўналишлардан давлатимиз ҳудудига кириб келувчи йўловчиларни қатъий назоратдан ўтказаяпмиз. Чегара пунктлари тепловизорлар билан жиҳозланган, вирус ташиши мумкин бўлган маҳсулотлар жиддий текширувдан ўтказилади. Айнан вирус тарқалгани қайд этилган ҳудудлардан ташриф буюрувчилар ва касалликнинг ҳар қандай белгиси кузатилган фуқаролар алоҳида назоратга олинади.\nЮқумли касалликлар шифохоналарида ҳудудга кўра алоҳида ўринларни шай ҳолда тайёрлаб қўйганмиз, зарур дори-дармон захиралари яратилган.\nҚолаверса, ҳатто тиббиёти ривожланган АҚШ, қатор Европа давлатлари, Осиёнинг тараққий этган мамлакатларида ҳам бу касаллик кузатилаётганлиги вазиятнинг нақадар жиддийлигини кўрсатиб турибди.


Чипталар сотилмайди, вагонлар эса бўм-бўш. Нима учун? - Carzone.Uz\nЧипталар сотилмайди, вагонлар эса бўм-бўш. Нима учун?\nСаид Мамуров 11 Август, 2017 07:58 0 Изоҳ\nҲалқаро Пресс-клубнинг 9 август куни бўлиб ўтган навбатдаги сессиясида темир йўл соҳасида эришилаётган ютуқлар билан бир қаторда мавжуд муаммо ва камчиликлар муҳокама қилинди.\n«Кун.uz» мухбирининг хабар беришича, ижтимоий тармоқ орқали келган мурожаатларнинг кўп қисмида чипта сотиб олишдаги қийинчиликлар таъкидлаб ўтилган. Фуқароларнинг кўпчилиги кассада чипта қолмаслиги, бироқ вагонларнинг аксарият қисми бўш кетишидан шикоят қилган.\nБундан ташқари, темир йўл кассаларида юзага келувчи тартибсизлик, оворагарчилик ҳам алоҳида қайд этилди.\nБу масала юзасидан «Ўзтемирйўлйўловчи» АЖ сотувлар ва сервис хизматлари бўйича директори Дилмурод Ниғмонов қуйидагича изоҳ берди:\n«Биз барча йўналишлар учун чипталарни 45 кун аввал эркин савдога қўямиз. Нимагадир одамлар бугун кетгиси келиб қолади ва ўша вақтда ҳаракатга тушади. Чипталар сонининг чекланганлиги сабаби, поездлар маълум бир тизим бўйича қатнайди. Биз 20 вагонни 24та қилиб бера олмаймиз. Бунга техник жиҳатдан ҳам йўл қўйилмайди. Вагонларнинг бўш кетиши эса оралиқ станциялардан йўловчи чиқиши эҳтимоли борлигини билдиради. Агар айрим вагонларнинг бўш кетилганига гувоҳ бўлсангиз, бу ўриндиқларнинг эгалари оралиқ бекатларда чиқиши мумкин».\nМаълум бўлишича, фақатгина байрам кунларида аҳоли учун қўшимча рейслар ташкил қилиниши мумкин.\nШунингдек, спикернинг сўзларига кўра, чипталарни сотиш бўлими томонидан брон ушламаслик бўйича махсус топшириқ берилган. Бу эса аҳолининг чипта олиш жараёни янада эркин, шаффоф бўлишини таъминлайди. Йўловчилар электрон ёки жонли тарзда чипта ҳарид қилиш имконига эгадирлар.\nСаид Мамуров 2017-08-11 07:53


Ишлар яхши: Нью-Йорк Фондлар Биржаси ва АҚШ иқтисодиётининг асосий кўрсатгичи бўлган Dow Jones индекси кеча 5 августда 373 поғона юқорига чиқиб, 27 минг 202 бўлди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:15 - Ишлар яхши: Нью-Йорк Фондлар Биржаси ва АҚШ иқтисодиётининг асосий кўрсатгичи бўлган Dow Jones индекси кеча 5 августда 373 поғона юқорига чиқиб, 27 минг 202 бўлди\nЭслатиш керакки, Dow Jones индекси 4 августда 166 поғона юқорига чиқиб, 26 минг 830 бўлганди. Кеча 5 августда эса, 373 поғона юқорига чиқиб, 27 минг 202 бўлди. Аммо, унутмайликки, бундай кутилмаган ўзгаришлар зиг-заглар қуршовидаги Dow Jones индексининг касаллиги бўлиши ҳам ўз-ўзидан маълум . Демак, жараёнлар қандай олға кетишини кузатиб бориш керак.\nХуллас, Dow Jones индекси сўнги марта жорийдаги йилнинг 12 февраль куни 29 минг 551 га чиқиб, охирги тарихий рекордни ўрнатган эди. Демак, ўша рекорд даражага қайтиб чиқиш учун Dow Jones индекси яна тахминан 2,3 минг поғонага кўтарилиши лозим. Бир неча кун аввал 3,2 га кўтарилишни гапирган эдик.


Коррупцияга тўқнаш келдингизми – хабар беринг | NORMA.UZ\nАдлия вазирлиги Телеграм-бот яратди, унинг ёрдамида адлия органларида коррупция ҳолатлари ҳақида хабар бериш мумкин.\n@antikorbot орқали Адлия вазирлиги ва унинг тизимидаги таълим муассасаларида ноқонуний ишлар, шу жумладан коррупцияга оид ҳуқуқбузарлик ҳолатлари ҳақида хабар бериш мумкин бўлади.\nБунда Адлия вазирлиги қуйидагиларни эслатади:\nтуҳмат, яъни била туриб ёлғон, бошқа бир шахсни шарманда қилувчи уйдирмаларни тарқатиш ЭКИҲнинг 20 бараваридан 60 бараваригача (4 054 600 сўмдан 12 163 800 сўмгача) миқдорда жарима солишга сабаб бўлади;\nтуҳмат қилиш, шундай ҳаракат учун маъмурий жазо қўлланилганидан кейин содир этилса, – ЭКИҲнинг 200 бараваригача (40 546 000 сўмгача) миқдорда жарима ёки 300 соатгача мажбурий жамоат ишлари ёхуд 2 йилгача ахлоқ тузатиш ишлари билан жазоланиши мумкин.\n“Ҳуқуқий тарғиботни баҳолаш тизими” электрон портали ишлаб чиқилди


Namangan City лойиҳаси бекор қилинди. Янги қурилишлар шаҳарга қўшиб берилган ҳудудларда олиб борилади (видео) - Daryo\n21:58, 27.09.2020 24426\nНаманган шаҳрининг Гулистон даҳасида қурилиши режалаштирилган Namangan City лойиҳаси бекор қилинади. Бу ҳақда вилоят ҳокими Шавкатжон Абдураззақов маҳаллий аҳоли вакиллари билан учрашуви давомида маълум қилди, дея хабар беради «Дарё» мухбири Азизбек Абдувалиев.\n«Уйларнинг бузилиши аҳоли учун ташвиш ва қийинчиликлар туғдириши бор гап. Наманган шаҳрига қўшни туманлар ҳисобидан 3800 гектар ер майдони қўшиб берилди. Биз янги қурилишларни шу ҳудудларда олиб борамиз. Янги ерларда қурсак, тезроқ битади, одамлар ҳам овора бўлмайди.\nГулистон даҳасида кўчаларни асфальт қиламиз, ёритамиз, сув тортамиз. Бундан фуқароларимиз ҳам четда турмаслиги керак. Йиллар мобайнида сувоқ-бўёқ тегмаган хонадонлар бор. Шаҳарнинг қоқ марказидаги ҳудудга бундай ҳолат ярашмайди», — деди Шавкатжон Абдураззақов.\nЙиғилганлар вилоят раҳбарининг мазкур қарорини олқишлар билан кутиб олди. Гулистон даҳасининг обод ва кўркамлиги, жиноятчиликдан холи ҳудудга айланишида ҳиссаларини қўшишларини билдирди.\nЭслатиб ўтамиз, Наманганда ҳам Сити қурилиши 2018 йил май ойида маълум бўлганди.\nNamangan City лойиҳаси Наманган шаҳри марказида 78 гектар майдонда барпо этилиши, бу ердан бизнес-марказ, замонавий савдо мажмуалари, 3, 4 ва 5 юлдузли меҳмонхоналар, офислар, анжуманлар саройи, кўргазма заллари, турар жой ва виллалар, ресторанлар, мактаб, болалар боғчаси ва бошқа ижтимоий соҳа объектлари ўрин олиши кўзда тутилганди.\nМаълумот учун, Шавкатжон Абдураззақов бугун Наманган шаҳридаги ўрганишлари давомида яна бир гавжум манзил—Марғилон кўчасидаги уйларнинг бузилиши ҳам тўхтатилишини эълон қилди.\nНаманган шаҳрининг Гулистон даҳасида Namangan City қурилади (фото)\n23:44, 27.09.2020 114443\n16:43, 02.10.2020 116242\n15:42, 21.09.2020 93639\n15:03 Бугун 568\n15:00 Бугун 578\n14:59 Бугун 532\n14:46 Бугун 2299\n12:21, 27.10.2020 101937\n23:01, 27.10.2020 95864\n15:34, 28.10.2020 86086\n12:23, 28.10.2020 84690


Жээнбеков: Бош прокуратура коррупцияга қарши курашни самарасиз бажармоқда\n«Бош прокуратура коррупцияга қарши курашда миллий мувоффиқлаштирувчи ҳисобланади, бироқ ўз вазифасини самарасиз адо этмоқда», - дея баёнот берди Хавфсизлик кенгаши мажлисида Қирғизистон президенти Сооронбай Жээнбеков.\n«Коррупциядан огоҳлантириш масаласида ҳамон ҳамкорлик йўқ, бунга ички қарама-қаршиликлар сабаб бўлмоқда, давлат манфаатлари эмас, муассасалар манфаати кўзланади. Кўплаб асоссиз ва ноқонуний текширувлар ўтказилмоқда. Менга давлат идоралари ва овул хукуматларидан назорат қилувчи идоралар томонидан бир-бирини такрорлавчи текширувлар бўлаётгани ҳақида шикоятлар тушади. Текширувларни тўхтатиш ва назорат қилиш прокуратура зиммасига юклатилган. Бироқ бу вазифа бажарилмаяпти. Балки, прокуратуранинг ўзи кўплаб текширувларни ўтказмоқда», - деди президент.\nДавлат раҳбарининг қўшимча қилишича, 2016 йилда прокуратура 8877 текширув ўтказган, шундан 8% фоизи бўйича жиноий иш қўзғатилган. «Атиги 50% иш судга оширилган. Айблов ҳукми эса текширувларнинг 1,6% бўйича чиқарилган. Фақат 8 та ҳодиса бўйича айбдорлар озодликдан маҳрум қилинган», - деди Жээнбеков.\n«Ала-Арча» давлат қароргоҳида президент Сооронбай Жээнбеков раислигида Хавфсизлик Кенгашининг мажлиси бўлиб ўтди, унда “Қирғизистон Республикаси суд, ҳуқуқ-тартибот ва назорат органларида коррупцияга қарши курашнинг долзарб чоралари” муҳокама қилинди.


Николай Гумилёв. Страдивариус скрипкаси (новелла) | www.ziyouz.uz\nБош саҳифа Жаҳон насри онлайн антологиясиНиколай Гумилёв (1886-1921; Россия)Николай Гумилёв. Страдивариус скрипкаси (новелла)\nНиколай Гумилёв. Страдивариус скрипкаси (новелла)\nМэтр Паоло Белличини скрипка учун соло ёзди. Куйлаётиб, лаблари титраб кетди, оёқлари асабий ҳолда тактга уринар, узун-узун, оппоқ ва нозик қўлларининг шўхлиги тутгандай, бепарволик билан камончани қайирмоқчи бўларди. Мэтрнинг минглаб ўқувчилари унинг худди мана шу — оппоқ ҳинд илонларига ўхшаш қўлларидан қўрқишарди.\nКекса меэтр машҳур эди. Ҳеч ким унинг сеҳрли мусиқасидан аълороқ бирон-бир иш қилолмаган. Ҳукмдор герцоглар у билан танишишни шараф деб билар, шоирлар унга шеърлар, поэмаларини бағишлар, аёллар унинг ёшини ҳам унутиб, табассум ва гуллар ҳадя этишарди. Шунга қарамай, турли гап-сўзлар мусиқачининг сархуш шуҳратига соя солиб ўтарди. Унинг иқтидори, аввало, худо юқтирган иқтидор эмас, аксинча, у ўйламай-нетмай, қайсарлик билан улуғ санъаткорлар руҳини жодугарлик йўли билан ёриб ўтади, безовта қилади, дейишарди. Мэтр мухлислари бундай гаплардан қанчалик аччиқланмасинлар, улардан ҳасад, камситилган ҳамият ҳидлари келиб турибди, демасинлар, барибир бу гап-сўзларда ҳам жон бор эди. Чунки кекса мэтр мусиқалари аллақандай қўл етмас нималаргадир, қайларгадир учаётган ҳавойи ва телбавор, эҳтимол, таъқиқланган парвозларга ўхшар. Бундан ташқари, у шундай ожиз ва уқувсиз, баланд бўйи, озғинлиги жанубий мамлакатларда яшайдиган ғамғин ботқоқ қушини эслатарди.\nМэтрнинг кабинети мусиқачи хонасидан кўра кўпроқ қора рангли китоблар сотувчисиникига ўхшаб кетарди. Баландда товушларнинг яхши таралиши, эшитилиши учун англаб бўлмас эгри-бугри чизиқли гумбаз ва арклар ўрнатилган.Улкан виолончеллар, эски темир мусиқа асбоблари ҳали ҳам жозибасини йўқотишмаган, айни пайтда туш кўришаётгандай, алаҳсираётгандай Лоррена, Колланинг ажойибу ғаройиб асарлари сингари қоронғу бурчакда тиқилиб туришарди. Деворларга эса мураккаб алгебраик тенгламалар, қийшиқ бурчаклар, учбурчаклар, айланалар чизиб ташланган. Кекса мэтр математикларга ўхшаб, ўз ижодини ҳисоблар чиқар, мусиқа алгебранинг юраги деб биларди. Бу хонанинг ягона безаги — қизил бахмал билан қопланган скрипка футляри эди. Бу скрипка — машҳур Страдивариус яратган энг севимли, энг сўнгги соз эди. Уста бу асбоб устида ўн йил ишлади. Бу сознинг шуҳрати тугалланмасиданоқ олий доиралар тилига тушди. Уни қўлга киритиш учун ҳукмдорлар баҳслашишар, ҳатто Франция қироли бир эшакка юк бўладиган олтин беришни ҳам ваъда қилди. Папа эса — парли кардинал шляпасини! Бироқ улуғ уста бу таклифларга учмади, пўписалардан қўрқмади. Уни ўша пайтда ёш, ҳали номи чиқмаган Паоло Белличинига туҳфа қилди. Фақат скрипкадан ҳеч қачон айрилмасликни талаб қилди. Паоло қасам ичди. У ўзининг энг бахтли дамлари учун фақат шу скрипкадангина миннатдор эди. Скрипка гўзал маҳбубаси, севимли ёрига айланди. Соз унинг оппоқ қўлларида гоҳ қотиб қолар, гоҳ йиғлаб юборарди. Ҳатто энг ашаддий ошиқлар ҳам бу сознинг овози суюклиларининг овозидан-да дилбарлигини тан олишар, англаб етишар, ҳис қилишарди.\nКеч тушди. Тун боғ ичида олис ва қадимий даврлардаги сўз усталарининг нутқлари сингари ўсиб борди, қизил, мовий ва оқ баргли гиацинтлар каби сочилиб ётган юлдузлар остида гуллаб кетди. Венециянинг баланд деразалари қаршисига келиб, чайқалиб кетди, аста-секин чиқиб келди-да, осмон остида туриб қолди. Шу тун билан бирга-бирга мэтр қалбидаги нотинчлик кучайди, сувнинг енгил, совуқ ирмоғи каби илҳомга сокин олов қуйилди. Куйнинг бошланиши гўзал эди. Майин куйларни кучли тўлқин бир зумдаёқ эгаллаб олди, бу товушлар бир-бирини қувиб, бир-бирига гал бермай, шитоб билан кўринмас чўққига интилишар, у ердан қўлида дунёнинг энг гўзал гули — улуғвор мусиқа оҳанглари билан қайтишни исташарди. Бироқ айнан шу сўнгги қатъий парвозни кекса мэтр уддалай олмас, охирига етолмас, етказолмас, туйғулари қанчалик шиддатли бўлмасин, соддагина математик ҳисоб-китоблар уни бор кучлари ўшал гўзаллик сари қанчалик етаклашмасин, у учолмасди. Бирдан унинг хаёлидан қўрқинчли ўй кечди. Эҳтимол, даҳо устоз охирги нуқта — юксакликка кўтарилиб бўлгандир? Паолонинг бунга кучи етмаса-чи? Қачон келади мукаммаллик, комиллик?! Бироқ кутиш унга тўғри келмайди — бунинг учун кексалик қилади. Кутолмайди, ибодат қилиш эса фақатгина оддий ва кундалик ишларда ярайди, ёрдам беради, холос. Ижод изтироблари эса — чин ёзмишдир,қисматдир. Унинг олдида боласини дунёга келтираётган аёлнинг-да азоблари арзимасдек кўринади.\nКекса мэтр телбанома умидлар исканжасида скрипкага қаттиқ ёпишди — гўёки у унинг сирғалиб тушиб кетаётган туйғуларини, оҳангларни ушлаб қоладигандай, қўли етмас нарсасини олиб берадигандай. Ҳаммаси беҳуда! Скрипка ҳар доимгидай итоаткор ва майин жилмайди, куйлади, ўйларидан сирғалиб тушди, аммо ўшал машъум нуқтага етмай, етолмай, енгил сувлуқ билан боғланган тоза қонли араб тулпоридай тўхтади. У дўстидан уни тинглашни эркаланиб, ёлвориб сўраётгандек кўринди. Деворларда терилиб турган қадимги мағрур шоирларнинг оғир жилдли китоблари қорайиб кетди, улар скрипканинг изтиробларини ҳис этишгандай, санъатнинг муқаддаслигини яна бир бор эслатишгандай, унинг давомли, барҳаётлигига улар-да дахлдорлигини айтишаётгандай эди. Бироқ қаҳри қаттиқ мэтр ҳеч нарсани тушунмади ва унга ёрдам бермаган скрипкани зарб билан футлярга отиб юборди.\nЎринга кириб, бироз ором олмоқчи бўлди. Узоқ тўлғонди, аммо ухлай олмади. Тугалланмаган соло ўйи даҳшатли қип-қизил бургутдай боши узра осилиб турарди. Ниҳоят,уйқу келди, оғриқлари ёйилиб кетди. У охири йўқ йўлак бўйлаб кета бошлади. Йўлак кенгайгандан кенгайиб, ёруғлашиб, уни олисларга олиб кетди. Чор-атрофда аллаловчи, унутилиб кетган нафаслар эшитилди, товушлар чалинди. Қанотли каламушлар сингари нимадир сокинлашган, ҳеч нрасани эшитмаётган Паолонинг бутун вужудидан сизиб ўтгандай бўлди. У кутилмаганда ёлғиз эмаслигини ҳис этди. Ёнида ўрта бўйли, қора соқол, қарашлари ўткир, жингалак соч нотаниш одам борар, у қадимий немис миннезингерларига ўхшаб кетарди. У эгнига кулранг, қора ва бинафшаранг марварид иплари билан ўралган матони ташлаб олган, унинг елкасида товланаётган афсонавий алвон ипак Константинополь султонининг энг нозиктаъб ва инжиқ, танти ва севимли асирасининг ҳам ақлини оларди.\n«Мухтарам мэтр, ҳеч нарсадан қўрқма. Мен санъат фидойиларини ҳурмат қилишни биламан. Менга қора ниятли ҳукмдор ва гуноҳлар отаси деб туҳмат қилишади. Аслида, мен фақат гўзаллик яратувчи, шу гўзалликлар шайдосиман, холос. Довруқли Каин бу ерлик бўлмаганлар билан ҳисоб-китобини қилиб, дунёни қуриш ишига киришган чоғида унга устозлик қилдим. Яъни, ожиз сўзлардан чинакам шеърий оҳанглар, ўткир қиррали олмослар билан фил суяларидан одамлар ва жониворлар қиёфасини яратиш, мусиқа асбобларини ясаб, уларга эгалик қилиш санъатини ўргатдим унга.У билан биргаликда Ливан тоғларидаги қуюқ кедрлар соясида салқин кечаларда ажойиб ариялар куйладик. Далалар бўйлаб жонбахш шамоллар эсди, улкан-улкан жануб юлдузлари киприк қоқмай бизни кузатишди. Тунги осмон остида қоп-қора капалаклар қанотларидан учган чангнинг соялари учиб кетди. Пастда — оқим бўйлаб ғазаллар оқди. Уларни узоқ тинглаб, ҳайратланиб,бошимизни кўтардик, ойдан оқаётган нурларни ичдик. Биз нурлар рақсидан шодланар, суюнардик. Дунё бундан кейин бундай мусиқани бошқа эшитмади. Орфей яхши чаларди, аммо у арзимас муваффаққиятлар билан қаноатлангувчи эди. Уни тинглаб тошлар йиғлаганида, эринчоқ арслонлар юввош тортганидаёқ мукаммалликка, комилликка етишишни тўхтатди, чунки у комилликка эришиб бўлдим, деб ўйлади. Ҳолбуки, унинг этагига эндигига етган эди. Унинг куйлари билан юнонларгина илҳомланишар, бу билан улар ўзларини янада ақлли ва гўзал инсонлар деб билишга, кўрсатишга уринишарди,холос.\nШу кундан бошлаб, ғамгин ва кўримсиз дамлар бошланди. Негаки, одамлар ажойиб оҳанглар сеҳрини унута бошлашди. Мантиқ билан шуғулланишга киришдим. Георгий билан суҳбатлашар, гоҳида жуда чуқур кетиб, фалсафа оламига чўкиб кетдим. Телба монахлар билан бирга Париждаги Богоматер собори минорасига қўрқинчли маҳлуқ ҳайкалчасини қўйишни ҳам ўйлаб топдик, энг жозибали Хоним суратини чиздим, уни Саванороннинг ёввойилари ёқиб юборишди. Мен ҳатто Австралияда бўлдим. У ерда узун қўлли ёқимсиз одамлар учун ажойиб ўйинчоқ — бумеранг кашф этдим. Ҳозир бу ҳақда ўйласам, кулгим қстайди. Бу ўйинчоқ қаҳрли ёввойининг қўлида жонга киради, учади, қайрилади, буралади ва душманининг бошини олиб, хўжасининг оёқлари остига ташлайди. Кўриниши шу қадар юмшоқ ва беозор, бегуноҳ! Тўғриси, у сизнинг алмисоқдан қолган зил-замбил милтиқларингиз ва тўпларингиздан минг марта афзалроқ. Аммо буларнинг бари арзимас нарсалар эди .Мен оҳангларни қаттиқ соғиндим. Страдивариус ўзининг илк скрипкасини яратганида ҳаяжонга тушдим, ўша заҳотиёқ унга ҳамкорликни таклиф этдим. Бироқ қайсар кекса чол ҳеч нарсани эшитгиси ҳам келмади. Аксинча, менга сираям ёқмайдиган, қўл-оёғи михланган пайғамбарига соатлаб илтижо қилар, сиғинарди. Мен даҳшатли ишларни кўриб турардим. Одамлар энг юқори, энг баланд гармонияни фақат мен яратган скрипка торларидан олишларини истардим.. Бу — фақат менинг эмас, Яратганнинг номидан эди! Мени қўлингда турган шу скрипка даҳшатга солар, қўрқитарди.\nЯна бир мингйиллик ўтиб, шундайин шаҳд, иштиёқ билан шундай созлар яратилганида борми, мен абадий қоронғуликнинг ғамғин тубсизликларида йўқ бўлиб кетардим. Не бахтки, у сенинг қўлингга тушди! Сен эса яна мингйилликлар ўтишини сабр билан кутишни истамайсан, кутолмайсан.Сен бугун кутилмаганда мен чалган куйга тушиб қолдинг. Мен уни олис тунда — гуннлар франклар монастири деворлари ортида ярим минг бегуноҳ қизларни қийноққа солишган дамда яратган эдим. Бу — жуда зўр куй эди! Истасанг, мени уни охиригача чалиб бераман». Нотаниш одамнинг қўлида скрипка пайдо бўлди. Тўқ қизил рангли, кўринишидан бошқалардан фарқи йўқдай. Аммо Паолонинг синчков кўзлари осонлик билан бу скрипканинг бошқалардан ажралиб турадиган чизгиларини илғади, кўрди ва кекса мэтр ҳаяжондан қотиб қолди.\n«Ажойиб нарса! — деди нотаниш одам.- У Византия маликасининг кўзларидай қайсар, қўлларидаги қимматбаҳо узуклари сингари тантиқ. Нималарнидир хиргойи қилади, хаёлингга ҳам келмас оҳанглар топади у. Ҳатто менга ҳам уни бошқариш мушкул». Ва у чала бошлади. Афродита денгиз бўйида оппоқ қояларда бўзлаб, юрагини тирнаб, Адонисни чорларди гўё. Паоло ҳаммасини тушунди. У буни қачонлардир соғиниб излайди, бундан ҳам муҳими, у соғиниши мумкин бўлган ягона туйғу эди бу. Фақатгина у бу истагига, бу соғинганига ердаги ҳаётида етолмади, етишолмади. Ҳаммаси ўзгарди. Кун ярмида қуюқ, зардали булутлар остидаги тол барглари шамолда шовуллар, бошоқлар ранги мовий, тилларанг, донлар ичида ёқутлар ҳам ял-ял ёнарди. Пурвиқор қуёш осмонга кўрк бағишлаб турар, дарахтларга жон ва роҳат, мўл-кўл мевалар берар, ғаройиб қушлар тинмай қичқиришар, капалаклар учаётган гулларга ўхшашарди. Олиймақом скрипка жаранглаб куйлар, еру осмонни ларзага солар, ҳаво ҳам шундай соғинчли бахт билан тўлиб кетгандики, борлиқни бўлиб-бўлиб юборди.\nПаолонинг қалби парчаланиб кетди. Бу даҳшатли тушдан уйғонганида кўзлари янада ғамғинлашди, ўйлари қоронғулашди. Тушида тинглаган куйидан нималар эсида қолдийкин? Ер юзида яна шундай скрипканинг ўзи бормикан? Иблис ниятига етди , яхши ўйин кўрсатди — айёрона нутқлари, сўзлари мэтрнинг ожиз ва очкўз юрагини заҳарлади. О, Страдивариуснинг севимли ва бечора скрипкаси! Сени энг бахтсиз, энг дилгир дамда буюк устанг Паоло Белличини қўлига тутқазди. Сен инсониятнинг неки эзгу ўйлари, ҳис-туйғуларини нозиқ пардаларга жойладинг, одамлар билан тиллашдинг. Оқибати эса-қочиб бўлмас тақдир ўйинида айбсиз қурбонга айландинг! Надоматлар бўлсинким,инсон яна шундай қудрат яратгунча, унинг қалби, қўлига яна шундай муқаддас онлар келгунча қанчадан-қандан асрлар ўтиб кетади энди!\nМэтр Паоло Белличини сеҳрли футлярга йўлбарсдай писиб борди. У ўзининг севимли, садоқатли йўлдошини астагина чиқарди. Унинг мукаммал яратилганини илк бора сезиб қолди. Алами келди. Скрипкани ўзидан сўнг кимгадир бериши зарурлигини ўйлаб, кекса мэтр рашкдан титраб кетди. Йўқ, йўқ! Шунчалик нозик, шунчалик гўзал ва севимли ҳилқатга ҳеч ким ҳеч қачон қўл текизолмайди. Оғир оёқ кийими пошналарининг кучли зарблари остида синиб кетган скрипканинг учаётган изтиробли оҳанглари янграб кетди. Шовқинни эшитиб, югуриб келган толиблар мэтрни ақлдан озганлар уйига олиб боришди. Бу — шаҳар четидаги қайғули ва қоронғу бино эди. Тунлари бу ердан қичириқлар, оҳ-воҳлар эшитилар, кутилмаган босқиндан қўрқиб юргувчи қоровуллар совут кийиб олишарди. Телба Паолони пастдаги қоронғу ертўлага жойлаштиришди. Унга қўллари қонга беланган бўлиб кўринди. Ҳар куни ичиш учун бериладиган сувни қонни кетказаман деб тошли деворга ишқалаб ташлаган қўлларини ювишга ишлата бошлади. Орадан беш ўтиб, қоровул уни ўлик ҳолда топди — у сувсизликдан жон берган эди. Тунда чуқур қазиб, ҳеч қандай сўзсиз, маросимсиз кўмиб ташлади. Страдивариуснинг мўъжизакор скрипкаси ўлими тиллардан тилларга, эллардан элларга, йиллардан йилларга қайғули қўшиқдай кўчди. Унинг қотили эса энг даҳшатли ўлим топди.\n← Аввалги Аввалги Марина Цветаева. Болаларга мактуб\nКейинги → Кейинги: Николай Гумилёв. Саройнинг сўнгги шоири (новелла)


«Америка тарихини ўзгартиргани учун». Time Жо Байден ва Камала Харрисни «Йил одами» деб эълон қилди - Daryo\n13:12, 11.12.2020 31069\n«Америка тарихини ўзгартиргани учун». Time Жо Байден ва Камала Харрисни «Йил одами» деб эълон қилди\nTime журнали «Йил одами—2020» мақомини АҚШнинг сайланган президенти Жо Байденга ҳамда унинг маъмуриятида вице-президент бўладиган Камала Харрисга берди. Бу ҳақда Meduza хабар бермоқда.\n«Америка тарихини ўзгартиргани учун, ҳамдардлик кучи ажралиш ғазабидан устунлигини намоён қилгани учун, қайғуга чўмган дунёда дардга даво топиш ҳақида бир фикрни ўртоқлашгани учун Жо Байден ва Камала Харрис Тиме томонидан ‘Йил одами’ дея эътироф этилди», — деб хабар берди журнал.\nTime қайд этишича, Франклин Рузвельтдан бошлаб Американинг ҳар бир президенти «Йил одами» мақомини қўлга киритган, аммо вице-президент ҳали бундай номга сазовор бўлмаган эди. Камала Харрис Жо Байден билан биргаликда йил одами деб топилишига сабаб шуки, «ирқий адолат учун катта кураш олиб борилган ва тарихдаги энг муҳим сайловлардан бири ўтказилган йилда» уларнинг иттифоқи бирлашув рамзига эгадир.\nАввалроқ Time журнали «Йил одами» мақомига даъвогарларнинг шорт-листини эълон қилган эди. Байдендан ташқари, унга амалдаги АҚШ президенти Дональд Трамп, соғлиқни сақлаш тизими ходимлари АҚШ бош инфекционисти Энтони Фаучи билан бирга, шунингдек, ирқий адолат ҳаракати иштирокчилари ҳам кирган эди. Шорт-листда Харрис йўқ эди.\nTime бошқа йўналишларда ғолиб бўлганларни ҳам эълон қилди. Zoom видеоконференциялар сервисини ўйлаб топган Эрик Юань йил бизнесменига айланди. Ушбу сервис пандемия даврида энг оммабоп алоқа воситасига айланди ва хавфсизлик муаммоларига дуч келди.\n«Йил артисти» йўналишида BTS кей-поп гуруҳи ғолиб бўлди. Time қайд этишича, 2020 йил жамоа учун жуда муваффақиятли бўлди: BTS кей-поп гуруҳлар ичида биринчи бўлиб Американинг Billboard Hot 100 чартида чўққига чиқди, биринчи кунда кўришлар сони бўйича YouTube’да рекорд ўрнатди, онлайн-концерт учун қарийб 1 миллионта чипта сотди, гуруҳни яратган лейбл эса муваффақиятли тарзда биржага чиқди. Бундан ташқари, BTS қора танлилар ҳуқуқлари учун курашувчи Black Lives Matter ҳаракатига 1 миллион доллар хайрия қилди.\n«Йил қўриқчилари» (Guardians of the Year) мқомига пандемия билан курашда олдинги сафда турган тиббиёт ходимлари ва АҚШ бош инфекционисти Энтони Фаучи, шунингдек, ирқий адолат учун кураш ташкилотчилари, хусусан, америкалик Порч Беннет-Бей ва франциялик Асса Траоре сазовор бўлди. Беннет-Бей афроамерикалик Жейкоб Блейк полициячилар томонидан ўлдирилган Кеноша шаҳрида норозилик намойишларининг етакчиларидан бири бўлган. Траоре эса полицияда ҳалок бўлган акаси Адаманинг ўлимини текширишни талаб қилиб, кампания бошлаган.\nBloomberg 2020 йилдаги энг машҳур 50 нафар одамни эълон қилди\n20:44, 05.01.2022 59824\n16:08, 10.01.2022 52422\n22:41, 15.01.2022 57870\n16:45 Бугун 789\n16:18 Бугун 1970\n15:45 Бугун 7003\n15:17 Бугун 13080\n15:46, 21.01.2022 178085\n23:43, 21.01.2022 90425\n14:16, 22.01.2022 80106\n15:58, 21.01.2022 69254


«В» гуруҳи, 6-тур, соат 20:30\n7.Кахи Махарадзе (С)\nМуса аш-Шаммарий (6)\nАбдуллоҳ ал-Аста (67-пен.)\n' Сардор Рашидов "Персеполис" дарвозасига гол уриб, ҳисобни тенглаштирди\n90+4' Ўйин якунланди. "Пахтакор" ОЧЛни жуда хунук тарзда якунланди. Бунчалик ожиз "Пахтакор"ни яқин орада кўрмагандик.\n90' Иккинчи бўлимга 4 дақиқа қўшилди. "Персеполис" "Бунёдкор" дарвозасини ишғол қилди...\n85' Баҳодир Пардаев рақиб дарвозабонига нисбатан қўполлик учун огоҳлантирилди\n84' "Шабоб"да Муҳаммад Авал ўрнига Амир Муҳаммад майдонга туширилди\n83' Андреев бўш дарвозани бош билан ишғол қила олмади! Изоҳга ҳожат йўқ...\n81' Рақиб футболчиси деярли бирга бир вазиятда аниқ зарба бера олмади...\n80' Вууууҳ! Анвар Солиевнинг жарима майдончаси ичида ўткир бурчак остида йўллаган зарбасини "Шабоб" дарвозабони оёқ билан қайтарди!\n77' "Пахтакор"да ўзгариш: Махарадзе ўрнига Акбар Исматуллаев майдонга тушди\n77' "Аш-Шабоб" футболчисининг зарбаси жарима майдончамиз ичида турган рақиб футболчисига тегиб қайтди.\n76' "Аш-Шабоб"да ўзгариш: Отайф ўрнига Аҳмад Атиф туширилди\n75' Эҳҳҳҳ, бугун ўйин йўқлигига яраша омад ҳам "Пахтакор"га кулиб боқмаяпти. Каримовнинг чап қанотдан берган узатмасидан кейин Солиев бош билан зарба берди. Тўп устун олдидан ўтиб кетди...\n73' Владимир Козак огоҳлантирилди\n70' 70 дақиқада битта ҳам гол ура олмаган "Пахтакор"дан қолган дақиқада 3та гол уришдек мўжиза кутишга мажбурмиз...\n67' "Пахтакор"да ўзгариш: Аднан Ораховац ўрнига Анвар Солиев туширилди.\n67' ГОООЛ! 0:2! Абдуллоҳ ал-Аста йўллаган зарба йўналишини топди, аммо тўп Лобановнинг қўлига тегиб, тўрга бориб тушди\n66' Тушунарсиз! Йўқ жойдан "Пахтакор" дарвозасига пенальти! Ўнг қанотдан етказилган узатмани Козак тепиб юбораётганида тўп Ораховацнинг қўлига тегди...\n65' "Ал-Айн" "Нафт" дарвозасига гол урди. У ёқда ҳаммаси жойида. Аммо "Пахтакор" гол ура олмаяпти...\n63' Ал-Хайбрий сариқ карточка олди\n63' Андреев! Бу ўзида эмас бу бола! Бирга бир вазиятда тўпни осмону фалакка йўналтирди...\n62' Кетма-кет икки марта бурчак тўпи ўйинга киритилди. Самара йўқ ҳозирча....\n61' Андреев яна чапдан узатма бера олмади. Бурчак тўпи\n59' Рақиб футболчисига бирга бир вазиятга чиқарилди, яхшиямки, у офсайдда қолган экан\n59' Андреев ўнг қанотдан шерикларини тўп билан таъминлай олмади\n57' Фалатаҳ жарима майдончамиз чизиғи устида яна бир зарба йўллади. Тўп дарвозабонимизга борди\n57' Ҳассан Фалатаҳ ўнг қанотдан етказган уузатмани Лобанов эгаллаб олди\n55' Каримов жарима зарбасини тепди. Бурчак тўпи\n54' Мерзляков чап қанотдан олдинга ўтаётганида унга нисбатан қўполлик қилинди. БУрчак олдида жарима зарбаси\n52' Вуууҳ! Шерзод Каримов бурчак зарбасини дарвозага айлантирди. Овайс қийинчилик билан тўпни қайтарди\n50' Вууууҳ! Олис масофадан юқоридан етказилган узатмани Сергеев бош билан қайтарди ва Пардаев 20 метрлардан зарба йўллади. Тўп устун олдидан ўтиб кетди!..\n47' Сергеев ўнг қанотдан жарима майдончасига кирди ва икки ҳимоячини алдаб Андреевга узатма берди. Станиславнинг бу галги зарбаси мутлақо профессионал футболчига хос бўлмади.\n46' Иккинчи бўлим бошланди. Ўнг қанотдан етказилган узатмани Махарадзе бош билан ортда турган Андреевга етказди. Стаснинг зарбаси жуда ноаниқ бўлди.\n' "Персеполис" - "Бунёдкор" учрашувининг 20-дақиқаси ўтиб бормоқда. Ҳозирча - 0:0\n' "Ал-Айн" - "Нафт" ўйинида эса ҳисоб ҳаи очилмаган\n45+3' Биринчи бўлим якунланди. Ҳозирча "Пахтакор" - "Аш-Шабоб" - 0:1. Танаффус\n45+1' Махарадзе жарима майдончасининг ўнг бурчагидан олис устун томон узатма берди. Овайс тўпни эгаллади\n42' "Пахтакор"да ўзгариш: Машарипов ўрнига Баҳодир Пардаев туширилди\n41' "Пахтакор" қарши ҳужумда ажойиб имкониятдан фойдалана олмади. Махарадзе ўнг қанотдан жарима майдончасига кирган Ҳошимовни тўп билан таъминлади. Давроннинг узатмасини ҳимоячилар қайтаришди\n40' Бурчак тўпи ҳеч қандай фойда келтирмади\n39' Эҳҳҳҳҳ, Сергеев! Андреевнинг марказ бўйлаб зарбасидан кейин ҳимоячилар билан бир чизиқда турган Игорь тўпни эгаллади, аммо у дарвозага аниқ зарба беришга улгурмади. Ҳимоячи тўпни майдон ташқарисига тепиб юборди\n38' Ҳошимовнинг ўнг қанотдан етказмасини даврозабон қийинчилик билан қайтарди\n36' Ҳассан Муазнинг зарбаси кучли бўлди. Тўп устун ёнидан ўтиб кетди\n35' Қарши ҳужум натижасида Аш-Шаммарий жарима майдончамиз олдида Ораховацни алдаб ўтаётганида Аднан уни чалиб йиқитди. Сариқ карточка\n33' Саудияликлар бурчак тўпини ўйинга киритишди. Дарвозамиз олдида хавфли вазият юзага келмади\n30' Эҳҳҳҳҳ! Козак яна қулай имкониятдан фойдалана олмади! Тўп қанотдан отиб берилганидан кейин Владимир 12 метрлардан зарба йўллади. Тўп тўсинни силаганча майдонни тарк этди...\n29' "Пахтакор"да ҳеч қанақа ўйин кўринмаяпти. Ўйиннинг ўзи йўқ десак, муболаға бўлмайди. Онда-сонда қанотдан етказилаётган узатмалар ҳеч қандай фойда бераётгани йўқ\n28' Андреев офсайдда қолди\n25' Бурчакдан етказилган узатмани вакилларимиз қайтаришди\n24' Отайф чап қанотдан жарима майдончамизга кирди ва бир футболчимизни алдаб, кучли зарба йўллади. Тўп "Пахтакор" футболчисига тегиб, майдонни тарк этди\n20' Ҳассан Муазнинг зарбаси кучли ва аниқ чиқди. Бу зарбани Лобанов эгаллай олмасди, шу боис ён томонга уриб юборди\n19' Соҳибов рақиб футболчисига нисбатан ўйин қоидасини бузди. Дарвозагача 25 метр\n18' Ўйин бошидаги шиддат "Пахтакор"да йўқолиб қолди. Уларнинг ҳужумлари тезда узилиб қолмоқда\n14' Чап қанотдан жарима майдончасига етказилган узатмани Ал-Овайс эгаллаб олди\n12' Андреев 25 метрлардан кучли зарба йўллади. Тўп дарвоза тўсини устидан ўтиб кетди!\n10' Вуууууҳ, Козак! Андреев майдон марказида белгиланган жарима майдончаси зарбаси рақиб дарвозаси яқинига етказди. Ҳимоячи тўпни қайтарди. Володя 10 метрлардан йўллаган зарба устун ёнидан ўтиб кетди!...\n9' Олий берилган зарбани Лобанов эгаллаб олди\n8' Машарипов ўнг қанотдан жарима майдончасига узатма берди, аммо тўп тўғри дарвозабонга борди\n6' ГОООЛ! "Шабоб"нинг илк бурчак тўпиёқ гол билан якунланди. Улар бурчак зарбасини комбинация тарзда ўйнга киритишди ва Аш-Шаммарий бош билан ҳисобни очди!\n5' "Шабоб" хавфли ҳужум ташкил қилганди. Сўнгги паллада Андреев тўпни эгаллади ва майдон ташқарисига чиқариб юборди\n5' Мерзляков чап қанотдан узатма беришни қойиллатмади.\n3' Бурчакдан етказилган узатмани меҳмонлар қайтаришди\n3' "Пахтакор" бурчак тўпини ўйинга киритади\n1' Машарипов ўнг қанотдан жарима майдончасига узатма берди. Махарадзе чалқанча услубда зарба бермоқчи бўлганида ҳимоячини тепиб юборди.\n1' Параллел рақишда "Ал-Айн" ва "Нафт" жамоалари ўртасидаги ўйинга старт берилди\n1' Ўйин бошланди! Тўпни ўйинга саудияликлар киритиб беришди.\n' "Пахтакор" (оқ форма) ва "Аш-Шабоб" (қора) жамоалари майдонга чиқиб келишди ва эсдалик учун суратга тушишди


Лимонлар ҳам йўқ, миллионлар ҳам… - Huquq.uz\nЛимонлар ҳам йўқ, миллионлар ҳам…\n17:00 - 24.03.2021\nНодир (исмлар ўзгартирилган) уддабурон йигит. У «Ўртабўз файз» МЧЖ раҳбари. Нодир фаолиятини ривожлантириш учун банкдан кредит олмоқчи бўлди. «Миллий банк»нинг Нуробод филиалига мурожаат қилиб, иссиқхона қуриш учун 800 млн. сўм кредит сўради. Банк талаб қилган барча ҳужжатларни тўлиқ тақдим қилди.\n«Миллий банк»нинг туман филиали ва жамият ўртасида 18 фоиз устама тўлаш шарти билан, 6 ой имтиёзли давр асосида, 36 ой муддатга сабзавот ва лимон етиштириш мақсадида иссиқхона қуриш учун 800 млн. сўм кредит бериш бўйича шартнома тузилди. Кредит таъминоти сифатида банкка жамиятга тегишли 1 млрд. 43 млн. 600 минг сўмлик дўкон биносини, 48 млн. 237 минг сўмга баҳоланган «Нексия» ва 37 млн. 869 минг сўмга баҳоланган «Спарк» автомашиналарини гаровга қўйди. Бундан ташқари, кредит таъминотига қўшимча сифатида учта корхонанинг 270 млн. сўмлик кафиллик шартномаси ҳам қўйилди. Нодир гаровга олинган мулкларни 3 йил муддатга суғурта қилдириб, банкка топширди.\nБанк ходимлари олинган кредитнинг тўғри ишлатилиши юзасидан мониторинг ўтказишди. Нодирни қурилишни кечиктираётгани учун бир неча марта огоҳлантиришди.\nНодир замонавий иссиқхона қуриш учун муносиб жой тополмаганини рўкач қилиб иссиқхона қурмади. Кейинчалик пулни ўз эҳтиёжига ишлатиб юборди. Шундан кейин банк ходимлари иссиқхона учун ажратилган кредит нотўғри ишлатилгани юзасидан далолатнома тузиб, ҳужжатларни судга тақдим этишди. Фуқаролик ишлари бўйича Самарқанд шаҳар судининг ҳал қилув қарорига асосан банкнинг ундирувни гаровдаги мулкларга қаратиш ҳақидаги даъвоси қаноатлантирилди.\nСуднинг ижро варақасига кўра «Миллий банк» филиалига қўшимча жавобгар «Жамол жаҳон сервис» ХКдан 100 млн. сўм, «Ўртабўз тонги» ХКдан 70 млн. сўм ва «Камолиддин универсал сервис» ХКдан 100 млн. сўм ундирилди. Гаровга қўйилган дўкон биноси ва автоуловлар кимошди савдосига чиқарилди. Электрон-онлайн аукционда «Спарк» 42 млн. 449 минг сўмга сотилди.\nШундан сўнг Нодир «Миллий банк» филиалига қарзини ўз ихтиёри билан тўлиқ тўлади. Суд мажлисида у қилмишидан пушаймонлигини ва қарамоғида вояга етмаган фарзандлари борлигини, банкнинг даъвоси йўқлигини инобатга олиб, қонуний енгиллик беришни сўради.\nСуд ҳукми билан Нодирга иш ҳақининг 10 фоизини давлат ҳисобига ушлаб қолган ҳолда 2 йил ахлоқ тузатиш ишлари жазоси тайинланди.


Ушбу миннатдорлик хатини бозорда шам ва фонарь савдоси билан шуғулланувчи сотувчилардан деб билгайсиз. Сиздан бағоят миннатдормиз. Қозонимизнинг қайнашида бамисоли олов бўлиб хизмат қилмоқдасиз. Кечқурун хонадонлар жам бўлиб дастурхон атрофига ўтириб, энди овқатга қўл чўзганларида чироқни «лип» этиб ўчиришингиз бизни хурсанд қилади. Дарҳол биров шам ва гугуртга, яна бирлари фонарни излашга тушадилар.\nҲурматли Чароғонов! Сизни бизга кўрсатаётган ғамхўрликларингиз туфайли қўлимизни қаёққа узатсак етадиган бўлди. Яқиндагина эди шалоғи чиққан «Жигули»да юрганимиз. Ҳозир «Lacetti», «Malibu» машиналари тагимизда гижинглаб турибди.\nБиламиз, чироқни хоҳлаган пайтда ёқиб, хоҳлаган вақтда ўчира оласизлар. Аммо тўғриси, бизнинг бироз виждонимиз қийналяпти. Истеъмолчиларга ҳам озгина раҳм қилинг! Чироқни иложи бўлса, кечаси буткул ўчириб, фақат кундузи ёқинглар. Бундай деганимизнинг сабаби, кундуз куни фонарикларни зарядга қўйиб, тўлдириб оладилар.\nҲурматли Ёруғбек Чароғонов! Фақат биз эмас, балки «газ сўргич» насос сотаётганлар ҳам сизни дуо қилиб турибди. Ахир, Сизнинг ҳимматингиз туфайли уларнинг ҳам қозонлари қайнаб турибди-да! Улар ҳам чироқни тез-тез ёқиб-ўчириб туришингизни илтимос қилмоқдалар. Ахир, «газ сўргич»лар куйиб, ёниб, ишдан чиқса, уларнинг ҳам ошиғи олчи-да!\nАслида истеъмолчиларга яхшилик ҳам қилаяпсизлар. Агар электр токи узилса, ҳисоблагич турган гапки, ишламайди. У ишламаса, пул тежалади. Демакки, сизлар ҳар бир оила пулини тежаб, иқтисодий қўллаб-қувватлаяпсизлар. Офарин, Сизларга! Тежалган шу пулларга қанча шам, фонарь сотиб олса бўлади, ахир.\nЧироқни тез-тез ўчириб турилиши ўзларингиз учун ҳам фойдали. Ҳисоблагичлар доимо ишламай тургандан кейин назоратчиларни иши ҳам енгиллашади. Энди ҳар ойда эмас, тўрт-беш ойда бир марта ҳисоблагичларни кўздан кечириб турсалар, бас.\nҲурматли Чароғонов! Биламиз, биз сизларни кўкларга кўтариб, қанча мақтасак, харидорлар шунча қарғайдилар. Аммо сизлар ҳечам хавотир олманг. Шу пайтгача кор қилмаган қарғиш, энди таъсир қилармиди?!\nМиннатдорлик мактубини оққа кўчирувчи\nP.S.: Ушбу мактуб қайси туман электр тармоқларига йўлланганини билишга роса қизиқдик. Аммо айтишмади. «Ахир, бундай мактубни исталган туманга юборсангиз ҳам лоппа-лойиқ тушади-ку!» дейишди.\nФақат таҳририятимизга келган конверт устига «Хива туманидан» дейилганини кўриб, нимадир англагандек бўлдик.\n17:39, 06.12.2018 ✔22\n17:38, 06.12.2018 ✔22\n17:27, 22.11.2018 ✔90\n✔ 22  17:39, 06.12.2018\n✔ 22  17:38, 06.12.2018\n✔ 90  17:27, 22.11.2018\n✔ 102  16:26, 08.11.2018\n✔ 155  16:48, 18.10.2018